ועדת הכלכלה, כנסת 17, פרוטוקול מספר 32, 2006-06-27 10:00

גלעד ארדן: אני פותח את ישיבת ועדת הכלכלה, על סדר היום דיון והכנה לקריאה שנייה ושלישית של חוק הרשות הלאומית לבטיחות בדרכים.

גלעד ארדן: לפני שנתחיל את הדיון אני מבקש קודם כל לברך את שר התחבורה החדש שאול מופז, קודם כל נאחל לו כולנו בהצלחה, זה תפקיד שבעיניי הוא לא פחות חשוב, אולי אני לא אגיד יותר, אבל לא פחות חשוב מהתפקידים הקודמים שהוא עשה.

גלעד ארדן: אני חושב שהיכולת להציל חיים וחיי אזרחים שנהרגים בכבישי המדינה היא גדולה לא פחות מאשר היכולת לחסוך בחיי אדם בתחום הביטחוני.

גלעד ארדן: אין לי ספק ששר התחבורה יעשה כמיטב יכולתו, ואני חייב כבר לברך אותו ולהודות לו על כך שבאמת כבר בראשית תפקידו הוא מצא לנכון להטיל את כל כובד משקלו לטובת השלמתו של החוק החשוב הזה שמונח לפנינו, כי החוק הזה לטעמי יוכל באמת להציל את חייהם של אזרחים רבים במדינת ישראל.

גלעד ארדן: אני רוצה גם בשם הוועדה והכנסת לברך את מנכ"ל משרד התחבורה החדש, רואה חשבון גדעון סיטרמן שמהיכרותי אותו אני רוצה לומר, השר שאתה עשית את הבחירה הטובה ביותר שיכולה להיות ואין לי ספק שגם הוא ימלא את התפקיד בהצלחה רבה.

גלעד ארדן: לפני שנתחיל בדיון ולפני שאעביר את רשות הדיבור לשר, אני רוצה לסקור בקצרה את מה שעבר על החוק החשוב הזה, שבעצם אושר אתמול על ידי הכנסת והוחל עליו דין רציפות מהכנסת הקודמת, שאישרה אותו בקריאה ראשונה.

גלעד ארדן: כעת אנחנו נדרשים לדון בו ולהביא אותו למליאה, במידה והוא יאושר כאן, לשם אישורו הסופי בקריאה שנייה ושלישית.

גלעד ארדן: הדיונים בכנסת הקודמת היו דיי סוערים בוועדת הכלכלה כיוון שהחוק הזה עבר אילו שינויים מאז שהוגש הדו"ח של דוקטור שיינין שנמצא איתנו כאן וגם הוא יציג את הדברים כפי שהוא רואה אותם.

גלעד ארדן: אבל אני רוצה לתאר בקצרה בעיקר עבור חברי הכנסת החדשים מה בעצם קרה לחוק, איך בעצם נולד החוק הזה.

גלעד ארדן: היום יש רשות לאומית במדינת ישראל שלצערנו היא אחרי בחינה של מומחים רבים וועדות רבות הוחלט שבצורה שבה היא קיימת, מתפקדת, לא באשמתה, היא עושה את מירב המאמצים, אבל המבנה שלה, התקציב שלה, הסמכויות שלה, כל הדברים האלו מונעים ממנה באמת להביא לתוצאות אמיתיות, משמעותיות במאבק בתאונות הדרכים.

גלעד ארדן: שר התחבורה הקודם, אביגדור ליברמן, הקים ועדת מומחים שבראשה עמד דוקטור יעקב שיינין ובאמת היו בה מומחים ממיטב המומחים במדינת ישראל בתחום המאבק בתאונות הדרכים.

גלעד ארדן: הוועדה הזו לאחר שישבה חודשים ארוכים הביאה לממשלה הקודמת את הדו"ח המלא כיצד צריך להילחם בתאונות הדרכים ואני רוצה לומר לכם חברי הכנסת, שמדינות שלקחו את הנושא הזה ברצינות ושמו אותו בראש סדר העדיפויות, הצליחו להפחית תוך מספר שנים את מספר ההרוגים בתאונות הדרכים בעשרות אחוזים, אני לא רוצה להגיד אם זה 50% או 30%, הצליחו להפחית בעשרות אחוזים.

גלעד ארדן: הדו"ח של דוקטור שיינין על כל המלצותיו, אושר בממשלת ישראל ברוב חסר תקדים של 19 שרים תומכים מול אפס מתנגדים אם אני זוכר נכון.

גלעד ארדן: לאחר מכן, כאשר הדו"ח הזה היה צריך להיות מתורגם להליכי חקיקה ולהביא את החוק שאמור ליישם אותו, התחילו כמו שכולנו מכירים כל מיני מאבקי כוחות שצמצמו משמעותית את תכולת החוק.

גלעד ארדן: אני יכול לתת דוגמאות, הדו"ח של דוקטור שיינין המליץ שלרשות הלאומית, כמו שיש רשויות, רשות ניירות ערך ורשויות אחרות שהן הסמכות המקצועית העליונה בתחום שלהם, הדו"ח המליץ שהרשות הזאת תהיה גוף עצמאי שעובד ישירות מול שר התחבורה, מקבל ממנו הנחיות ועובד מולו.

גלעד ארדן: אבל הרשות הזאת תהיה מן מעמד על, כלומר אם היא חושבת שכביש מסוים במדינת ישראל הוא כביש מסוכן, תהיה לרשות הזאת את הסמכות להורות על סגירת אותו כביש.

גלעד ארדן: או אם הרשות הזו חושבת שהתכנים שמערכת החינוך מעבירה אינם מספקים, לא בהיקף מספיק או לא ברמה מספיקה, היא תוכל להנחות את משרד החינוך אילו תכנים יעברו במערכת החינוך במסגרת החינוך לבטיחות בדרכים.

גלעד ארדן: לצערי הרב במסגרת מאבקי הכוחות וכיפופי הידיים וכולנו מכירים הרי, ואני לא בא להאשים פה אף אחד באופן ספציפי, אבל כולנו מכירים שכשיש פקידים בשירות המדינה שרוצים לשמור על הסמכויות שלהם ועל הכוח שלהם, הם לא תמיד רוצים שיבוא גוף חדש שיש לו סמכויות חדשות שאולי לפעמים הם מעבר לסמכויות של אותם פקידים שעובדים עשרות שנים במערכת.

גלעד ארדן: לדעתי האישית, זה התהליך שעבר על החוק הזה ולצערי הרב קוצצו ממנו הרבה מאוד מהסמכויות שהיו אמורות להיות לרשות הלאומית, אם זה העצמאות שלה, אם זה הסמכויות שלה בתחום חקירת תאונות דרכים וכדאי לדעת שהיום המשטרה בגלל חוסר בתקציב וכוח אדם חוקרת פחות מחמישית מהתאונות שקורות במדינת ישראל, זה לפי דו"ח מבקר המדינה האחרון.

גלעד ארדן: אין בעצם למדינה כרגע, אפשרות לדעת באמת מהם הגורמים לתאונות הדרכים כי בעצם היא לא חוקרת אותם.

גלעד ארדן: אז אין לרשות כמעט סמכויות אמיתיות בתחום החקירה, אין לה סמכויות אמיתיות בתחום התכנים במערכת החינוך ותשימו לב שבסעיף 11 לחוק שמונח לפניכם, כתוב במפורש, שהרשות הזו, הסמכויות שלה, לא גורעות מסמכות של כל גוף אחר שיש לו סמכויות בהתאם לכל דין אחר.

גלעד ארדן: אני חושב שעכשיו כאשר נתחיל לעבור על החוק הזה, אנחנו צריכים להתייחס לכל הנושאים האלו, לנסות לתקן אותם, ולהביא בפני הכנסת ולציבור במדינת ישראל חוק שבאמת יעשה שינוי ומהפכה אמיתית בנושא הזה.

גלעד ארדן: אם אנחנו נביא חוק שבעצם כל מה שהוא עושה זה מגדיל את התקציב של המלחמה בתאונות הדרכים, אבל הרשות תמשיך להיות רק צינור שמזרים תקציבים, אז לא רק שאני לא בטוח שנועיל במאבק בתאונות הדרכים, אנחנו עלולים אפילו להזיק, כי אם אחרי שיוסיפו הרבה כסף לא יהיה שינוי אמיתי, הציבור יאבד את האמון שלו בכך שבכלל אפשר לעשות שינוי בנושא הזה.

גלעד ארדן: דבר אחרון, ובכך אני מסיים ומעביר את רשות הדיבור לשר התחבורה, זה הנושא של מימון הרשות הלאומית.

גלעד ארדן: הממשלה הקודמת, לתדהמתי, החליטה החלטה, פשוט אין לי שום שם לכנות אותה מלבד מזעזעת, שאומרת שהרשות הלאומית למלחמה בתאונות הדרכים, לא תתוקצב על ידי ממשלת ישראל, אלא שהמאבק בתאונות הדרכים והצלת אותם, או הניסיון להציל את אותם 500 אזרחים שנהרגים בכבישי ישראל, המשימה הזאת מוטלת על אזרחי המדינה, ומי שיממן אותה יהיו האזרחים.

גלעד ארדן: אני חושב שזה דבר חמור ביותר, אני לא מתכוון שוועדת הכלכלה כאשר אני אחראי על הדיונים בחוק הזה, תעביר חוק שאומר שאם רוצים להציל אזרחים ממוות בכבישים, האזרחים בנוסף למיסים על הדלק והמיסים על הרכב וביטוח חובה וביטוח מקיף, הם אלו שיממנו גם את המלחמה בתאונות הדרכים.

גלעד ארדן: אף אחד לא חושב לעשות את זה כדי לממן את גדר הביטחון, אף אחד לא חושב לעשות את זה כדי לממן את מערכת החינוך או את איכות הסביבה וכך לא צריך לעשות גם בתחום המלחמה בתאונות הדרכים.

גלעד ארדן: מאוד שמחתי, ואני מברך שוב את שר התחבורה על כך שגם הוא חושב כמונו בעניין הזה והוא בנושא הזה רואה עין בעין יחד עם הכנסת, לפחות עם הכנסת הקודמת, אני עוד לא יודע מה יחליטו כאן חברי הכנסת ואני מקווה שמשרד האוצר וראש הממשלה יתעשתו בעניין הזה ויבינו שמעבר להצהרות בראיונות, שהמלחמה בתאונות הדרכים היא בראש סדר העדיפויות, אני אמנם פוליטיקאי צעיר, אבל למדתי שסדרי עדיפויות אמיתיים של פוליטיקאי ומנהיג נבחנים קודם כל במשאבים שהוא מוכן להקצות ולא בראיונות בתקשורות ובהצהרות.

גלעד ארדן: אז אני שוב רוצה לאחל לכולנו הצלחה בהעברת החוק הזה, כי זה באמת מבחינתי חוק היסטורי ואני התחייבתי שאנחנו נביא אותו עוד במושב הזה לקריאה שנייה ושלישית.

גלעד ארדן: תודה, בבקשה אדוני השר.

שאול מופז: בוקר טוב לכם, אני שמח מאוד על המפגש הזה, בוקר טוב ליושב ראש ועדת הכלכלה במושב הזה, חבר הכנסת גלעד ארדן שהוא מאוד פעיל בכל התחומים של המלחמה והמאבק בבטיחות בדרכים וחברי הכנסת שנמצאים כאן.

שאול מופז: לדוקטור שיינין שעשה עבודה בהחלט מקצועית, רחבה, מעמיקה.

שאול מופז: ולמעשה אנחנו הולכים להחיל במסגרת הרשות הלאומית בבטיחות בדרכים את מסקנותיו אני מניח שיהיו עוד מסקנות נוספות.

שאול מופז: ונמצאים איתי כאן מנכ"ל משרד התחבורה והבטיחות בדרכים צריך להקפיד לומר את זה ברצף יחד עם חברים נוספים.

שאול מופז: אני רוצה לפתוח ולומר לכם ולדעתי התבטאתי על כך מספר פעמים ואני רוצה לומר שמדינת ישראל לא עשתה דיי עד היום בכל הסוגיה של הצלת חיים בכבישי הארץ אל מול יעדים ומטרות אחרות שהיא הציבה לעצמה ואני יכול להעיד לאחר ארבעים שנות שירות במערכת הביטחון שבנושאים של הצלת חיים של אזרחי מדינת ישראל, מדינת ישראל לא משקיעה ולו עשרה אחוז ממה שמערכת הביטחון משקיעה.

שאול מופז: ובעיניי הגיעה העת ליצור תפנית ולשנות את המציאות הזאת והיא בידינו, אני אומר שוב היא בידינו, אם נדע ליישם את המסקנות שהוגשו לנו, היא בידינו.

שאול מופז: אני כשנכנסתי לתפקידי למשרד התחבורה והבטיחות בדרכים, מצאתי משרד עם הרבה עולמות תוכן ועם הרבה מאוד דיסציפלינות שונות.

שאול מופז: אבל בחרתי בראש ובראשונה להטיל את כל כובד משקלי על סוגיית הבטיחות בדרכים.

שאול מופז: אני קורא לזה מלחמה כנגד עברייני התנועה, על מנת להציל חיים.

שאול מופז: וזה היעד שלנו, להילחם בעברייני התנועה על מנת להציל חיים.

שאול מופז: החוק המדובר הוגש בקריאה ראשונה ומכל מיני סיבות שאינני רוצה להיכנס לתוכם כרגע, הוא נמשך חזרה ואני החלטתי להביא את החוק לקריאה שנייה ושלישית.

שאול מופז: אני מתנגד בכל תוקף שההשקעה במאבק הזה, במלחמה הזאת כנגד עברייני התנועה, התקציב שלו יגיע באמצעות אגרה, שהיא אגרת בטיחות שהיא למעשה מס נוסף על אזרחי מדינת ישראל.

שאול מופז: לכן פניתי לראש הממשלה ולשר האוצר לקבל תקציב ייעודי קבוע לא משתנה, עד שנת 2010 על מנת שנוכל להשיג את היעדים שהוצבו בפנינו.

שאול מופז: הסיכום לגבי התקציב, שהוא בעיניי לא הדבר המרכזי אבל הוא דבר מאוד חיוני, שבשנת 2006 סך הכול הסכום יעמוד על 360 מיליון שקל, כלומר תוספת של 200 מיליון לשנה הזאת.

שאול מופז: בשנת 2007 הוא יעמוד סך הכול על סכום של 400 מיליון שקל, עוד תוספת של ארבעים מיליון שקל נוספים ומשנת 2008 ועד 2010 כולל, יעמוד על סכום של 550 מיליון שקל כל שנה.

שאול מופז: לצערי הרב, הייתי צריך לפרוץ דרך שדה מוקשים לא קל על מנת להגיע למציאות הזאת של קבלת תקציב צבוע.

שאול מופז: בעיניי הסמכויות שינתנו לרשות הלאומית לבטיחות בדרכים הם הדבר החשוב ביותר, היא צריכה להיות סמכות סטטוטורית שמנותקת ממשרד התחבורה והבטיחות בדרכים, כפופה לשר התחבורה והבטיחות בדרכים ולמעשה מנחה את כל הגופים שיש להם זיקה וקשר לכל סוגיית המאבק והמלחמה כנגד עברייני התנועה.

שאול מופז: החלטתי, לאור העובדה שהקמת הרשות לא הסתייעה במהלך השנה הזאת, שבינואר 2007 הרשות תתחיל לפעול.

שאול מופז: זאת אומרת, שיש חשיבות עליונה שהחוק הזה יעבור בקריאה שנייה ושלישית עוד לפני תום מושב הקיץ של הכנסת הנוכחית על מנת שאנחנו נוכל להתחיל להקים את הרשות, לאייש אותה להכין אותה לקראת המשימות כבדות המשקל שמצפות לה בשנה הבאה.

שאול מופז: אנחנו נציג כאן תוכנית שהוכנה על ידי משרד התחבורה והבטיחות בדרכים, האיש שמרכז את זה, זה ליאור כרמל שהיה עד לא מזמן מזכ"ל הצופים, אני מצאתי בו איש מתאים על מנת ליצור את הסנכרון בין כל הגומרים במשרד ומחוצה לו.

שאול מופז: אנחנו עוסקים במגוון רחב מאוד של פעילויות, בעיניי הנושא של התשתית הוא המרכזי שבהם, התשתית, אנחנו פועלים במקומות שבהם יש צורך דחוף ומיידי בטיפול בתשתית, זה יעשה השנה ובשנה הבאה.

שאול מופז: אבל אנחנו משקיעים בה בשעה גם בתשתית לטווח הארוך.

שאול מופז: הסוגיה השנייה היא הסברה והחינוך, אני מקווה מאוד שאנחנו נצליח בשנה הבאה להכיל בתוך תוכנית החינוך של משרד החינוך גם במסגרת בחינות הבגרות נושא שקשור לבטיחות בדרכים, תורת הבטיחות בדרכים והנהיגה.

שאול מופז: כנ"ל בתחום של ההסברה, כנ"ל בתחום של ההצלה ויש לנו לפחות שורה ארוכה של כעשרה עד חמישה עשר תקנות וצווים שהם בסמכותי ואני הולך לממש אותם עד גבול המעטפת שמותרת לי על פי החוק.

שאול מופז: בנוסף לכך יחד עם שדולת חברי הכנסת שעוסקת בנושא הבטיחות בדרכים שבראשה עומד חבר הכנסת גלעד ארדן, אנחנו נביא שורה של חוקים חדשים ואם יהיה זמן אני אוכל לפרט כחלק מהרעיונות על מנת להגביר את האכיפה ואת ההרתעה כנגד עברייני התנועה בכבישי הארץ.

שאול מופז: זה לא סוד שבכבישי הארץ יש עשרות אלפי נהגים שנוהגים ללא רישיון, זאת אומרת בין אם הם בפסילת רישיון או שמעולם לא היה להם רישיון.

אבשלום וילן: עשרות אלפים?

שאול מופז: כן, אף אחד לא יודע לומר כמה במדויק, אבל אלה המספרים.

שאול מופז: יש אלפי שיכורים ומסוממים שמסתובבים בכבישי הארץ כנהגים ומסכנים את החיים של הילדים והמשפחות שלנו.

שאול מופז: חשבתי שהדרך שבה אנחנו הולכים לטפל בסוגיה הכאובה הזאת היא קודם כל בתחום העירוני ובתחום הבינעירוני.

שאול מופז: בתחום העירוני אני הולך להציע שראשי הערים יהיו אחראיים על כל סוגיית הבטיחות בדרכים על פי גבולות השיפוט שלהם בכל אזור ואזור.

שאול מופז: יהיה להם צוות שעוסק בבטיחות בדרכים, לפחות בראשות סגן ראש העיר, נאמני בטיחות שיהיו מתנדבים, אנחנו נממן את הכשרתם, ניתן להם יכולת אכיפה.

שאול מופז: כידוע לכם, כ- 38% מכלל הנספים בדרכים הם הולכי רגל ועיקרם של התאונות הללו קורה בתוך הרשויות העירוניות.

שאול מופז: בשבוע הבא אני עתיד לדבר עם 15 ראשי הרשויות העצמאיות וכבר חלק מהם נתנו לי את ברכת הדרך ומוכנים שהפיילוט הזה בסוגיה הזאת יעשה אצלם.

שאול מופז: ובחודש יולי אנחנו נקיים מפגש עם כל ראשי הרשויות, המועצות, העיריות והישובים במדינת ישראל, על מנת שהם יכינו תוכנית לשנת העבודה 2007.

שאול מופז: חלק מההנחיות הם יקבלו כבר עכשיו, חלק בעתיד מהרשות לכשהיא תוקם בינואר 2007 והם יתחייבו להכין תוכנית ואני מתכוון לפרסם כל שנה, בין אם במחצית השנה או אם בסוף השנה את התוצאות בכל עיר ועיר בישראל.

שאול מופז: על מנת שהמאמץ של ראשי הערים שהוא מבורך בתחומי החינוך, איכות החיים, יכוון גם לנושא של הבטיחות בדרכים.

שאול מופז: הדבר האחרון שאני רוצה לומר, יש את עמותת "אור ירוק" שהיא מאוד פעילה והיא משולבת בתוך התוכנית שאנחנו נציג כאן עכשיו.

שאול מופז: אנחנו מסתייעים בעמותה הזאת, היא עשתה הרבה מאוד פעילויות.

שאול מופז: בראש העמותה עומד אבי נאור, שהוא למעשה גם פעיל וגם תורם מדם ליבו בעקבות העובדה שבנו ניספה בתאונה, ואנחנו נרחיב גם את העזרה של עמותות וגופים נוספים שיהיו מוכנים לסייע לנו במלחמה הזאת.

שאול מופז: בשורה התחתונה, עם ישראל במירכאות, צריך להתגייס גם תודעתית וגם מעשית על מנת להילחם בעברייני התנועה.

שאול מופז: ואני אומר שבמלחמה כמו במלחמה צריך לנקוט בכל האמצעים בתוך מעטפת החוקית הקיימת ובחוקים נוספים שאנחנו נחוקק בקרוב על מנת להציל נפשות בישראל.

שאול מופז: ומכאן אני הייתי רוצה להעביר את רשות הדיבור ברשות

שאול מופז: כם לליאור כרמל שיציג כאן את התוכנית, התוכנית היא לשנת העבודה 2006.

שאול מופז: אנחנו כבר פועלים להכין את התוכנית לגבי שנת 2007 יחד עם הסמכויות, התקנות, הצווים והנושאים לחקיקה שישלימו את המערכת של הרשות הלאומית לבטיחות בדרכים שתתחיל לפעול מינואר 2007.

שאול מופז: ליאור כרמל בבקשה.

ליאור כרמל: בוקר טוב לכולם.

ליאור כרמל: חלק מהדברים כבר השר ציין ואני לא אחזור עליהם אבל מה שחשוב לי זה לחדד את המטרות, לחדד את היעדים, כי עד היום במדינת ישראל היה פחד לקבוע מדדים כמותיים בכל מה שקשור לפגיעה ולהרוגים בתאונות דרכים.

ליאור כרמל: ממשלת ישראל קיבלה את ההחלטה לאור המלצות ועדת שיינין ב-17 ליולי, ההמלצות להיות בעצם המדינה המובילה או בין המדינות המובילות בתחום הבטיחות בדרכים.

ליאור כרמל: היום אנחנו במקום 16 בעולם, משרד האוצר, במחקר שעשה בחודש מאי קבע שאנחנו הרבה יותר גרוע ותכף גם את זה נציין.

ליאור כרמל: ואם אנחנו היום במיליארד קילומטר נסיעה יש לנו כ- 13 הרוגים, הכוונה לרדת לבין שבעה לשמונה ומאוחר יותר אפילו לשישה.

ליאור כרמל: מה שחשוב בכל המודל שלנו שכל הזמן נשווה את עצמנו למדינות המערב, יש היום תופעה חדשה שבכל מדינות המערב נלחמים בתאונות הדרכים, ועל לנו להישאר בשמונה או שבעה הרוגים למיליארד קילומטר אלא כל הזמן לשאוף לרדת ולרדת.

ליאור כרמל: ההמלצה המרכזית של דו"ח ועדת שיינין אומרת שכדי שנצליח צריך להקים רשות סטטוטורית עצמאית.

ליאור כרמל: פה אני אבקש מיעקב שיינין במילה אחת, לנמק ולהסביר שוב למען חברי הכנסת, מדוע המלצת את ההמלצה הזו.

גלעד ארדן: ליאור, פה אני מנהל את הישיבה.

גלעד ארדן: מה שאני מבקש, אני דיברתי עם שיינין וביקשתי ממנו לתת אחר כך סקירה בכלל על כל הדו"ח המקורי שלו, מול החוק בסופו של דבר.

ליאור כרמל: בסדר גמור.

ליאור כרמל: אז בגדול, ועדת שיינין המליצה להקים רשות חדשה ואנחנו הולכים לקראת זה בעזרתכם, להוריד את מספר ההרוגים בחמש שנים הקרובות בשלושים אחוז ואחר כך בחמישים אחוז.

ליאור כרמל: להוריד את הנזקים, הרוג מבחינת התל"ג, היום זה 4.7 מיליון שקל עלות למשק הלאומי, אם אנחנו נצמצם את מספר ההרוגים ואת מספר הנפגעים, מטבע הדברים גם הנזקים הכלכליים יהיו יותר קטנים.

ליאור כרמל: יש לנו דוגמה של שנת 2002, בשנת 2002 העלות הכוללת למשק של ההרוגים במדינת ישראל הגיעה ל 12.59 מיליארד שקלים.

ליאור כרמל: כך שלא רק שיש לנו עניין ערכי שקשור למספר הרוגים, יש פה גם אינטרס כלכלי לאומי.

ליאור כרמל: יעדי משנה, התשתיות במדינת ישראל, בכל מה שקשור לתחום העירוני ירודות מאוד והרבה מאוד תאונות קורות בגלל שיש תשתית ירודה.

ליאור כרמל: בוועדת שיינין המליצה שבחמש שני הקרובות יהיה מאמץ עיקרי והשר הנחה שזה לא יהיה חמש שנים, כי בחלק מהמקומות זה פצצה מתקתקת לכל עניין ולכל דבר, אבל אנחנו רואים את זה כתשתית גרועה.

ליאור כרמל: לכן, השר הנחה לצמצם את הטווחים ולהגדיל את האכיפה, כך שבשנת עבודה יהיה מפגש שוטר נהג כשני מיליון בשנה, כאשר היום המספרים הם הרבה יותר קטנים.

ליאור כרמל: אנחנו מדברים על כך שאם מערכת ההסברה ומערכת החינוך תהיה טובה, טעויות האנוש יהיו קטנות יותר וכראייה עוד הפעם, 38% ממספר ההרוגים הם הולכי רגל, חלק מטעויות של נהג וחלק מטעויות של הולכי רגל, זה נתון מדהים שזה לו רק טעות אנוש, הסתכלות, ריכוז גבוהה יותר.

ליאור כרמל: שיפור יכולת ההצלה והגעה של כוחות ההצלה, לנקודות של תאונות דרכים בזמן מצומצם יותר.

ליאור כרמל: יש נתון שנקרא שעת הזהב, אם בשעת הזהב כוחות ההצלה לא מגיעים לפצוע קשה, הסיכוי שהוא יאבד את חייו גבוה מאוד.

ליאור כרמל: למדינת ישראל, יש מקומות בעיקר בצפון ובדרום שאין נקודות הצלה שיבטיחו את המשכיות חייו של הפצוע.

ליאור כרמל: בעיה קשה שקשורה גם למשרד המשפטים יש לנו המון תיקים שלא מטופלים וגורם ההרתעה כמעט ולא קיים ולכן בתאום עם משרד המשפטים, הנהלת בתי המשפט, כבר התחלנו להקצות הקצאה לשופטים ותקנים נוספים לבית המשפט.

גלעד ארדן: סליחה, אני חושב שזה הרבה יותר אפקטיבי כשמציגים דברים מאוד בקצרה, אומרים מה התכלס ונותנים לדבר.

גלעד ארדן: כי מה שקורה, אנחנו עוד מעט נעזוב, הדיונים האלה על מצב התחבורה בארץ, אנחנו עדים לתאונות שהן קשות מאוד.

גלעד ארדן: בוא נרד באמת ל- communication for action .

אבישי ברוורמן: קודם כל אני מקבל את הערתך שצריך לקצר, זו הערה שתמיד נכונה.

אבישי ברוורמן: במקרה הספציפי הזה, אני חושב שמתחייבת סקירה מעט יותר מקיפה.

אבישי ברוורמן: אני עדיין רושם את הערתך, אבל אני חושב שרוב חברי הכנסת פה הם חברי כנסת חדשים, זה חוק מאוד משמעותי שכרוך גם בסכומים מאוד משמעותיים ובחיי אדם, כדאי שחברי הכנסת בכל זאת ידעו טיפה, בכללי, מה הבעיות העיקריות ובמה החוק עוסק.

אבישי ברוורמן: אבל באמת אני מקבל את הערתך ומבקש באמת ליאור, אם אפשר באמת להגיע כבר ליעדי הרשות.

ליאור כרמל: יעדי הרשות כבר ציינו אותם, לרדת במספר ההרוגים תוך חמש שנים בשלושים אחוז, ותוך עשר שנים בחמישים אחוז.

ליאור כרמל: בסיכומו של עניין, כאשר אנחנו נמדוד את עצמנו ובמדינת ישראל אף פעם לא היה יעד כמותי שמדבר על מספר הרוגים.

ליאור כרמל: מבחינתי שר הבטיחות בדרכים והתחבורה לקח על עצמו והעמיד את זה כמדד מרכזי לבדיקת ההצלחה.

ליאור כרמל: שאנחנו מדברים על תוכנית העבודה צריך לנתח מה קורה לפני תאונה ברמה של דרך, רכב ואנוש, בעת התאונה ואחרי התאונה.

ליאור כרמל: לכל נקודה צריך לקבוע תוכנית עבודה מפורטת, עם תקנות, עם חקיקה מתאימה כדי להבטיח שהמכלול וכל הרגולציה שקשורה לטיפול בבעיות דרכים תהיה במיטב, וכאן אני לא אכנס לתקציבים.

ליאור כרמל: תשתיות, במדינת ישראל יש מחסור גדול מאוד בסימוני דרכים וכבישים, באזורים של בתי ספר ותלמידים, יש שם בעיות קשות של בטיחות בדרכים, שיפורי צמתים, מעגלי תנועה, שיפורי דרך, הפרדות מפלסיות.

ליאור כרמל: רק תאונה לפני שבועיים של הרכבת, בכוונת הרשות לטפל בזה באופן מיידי.

ליאור כרמל: מטות בטיחות ברשויות המקומיות, במחקר בבדיקה שעשתה הרשות הנוכחית נמצא, שבמקום שראש העיר לוקח את זה לתשומת ליבו, במקום שראש העיר מקים בשותפות עם משרד התחבורה והרשות, מטה לבטיחות בדרכים, מספר ההרוגים והנפגעים יורד.

ליאור כרמל: יש רשויות מקומיות היום במדינת ישראל שאין מטה בטיחות, מתוך 300 רשויות יש בסך הכול ב- 144, כלומר פחות מחצי ממספר הרשויות.

ליאור כרמל: זה נתון מדהים ועד היום לא היה מי שיניע את התהליך, מי שידחוף את התהליך ויריץ את זה קדימה.

יורם מרציאנו: ברגע שתטיל אחריות פלילית על ראשי הרשויות אז תאמין לי שיבער להם, כמו שעושים המשרד לאיכות הסביבה.

יורם מרציאנו: אני בטוח שהשר יפעל בעניין הזה.

ליאור כרמל: השר כבר ציין, ופה הנה חבר הכנסת מה שאתה אומר, אחריות ראש הרשות לנושא הבטיחות בדרכים בכל השטח המוניציפאלי שבאחריותו, זה חלק מהעזרה שאנחנו נצטרך לקבל מכם, הקמת משטרת תנועה עירונית מבוססת על מתנדבים, כי ברור מאליו והאוכלוסייה במירכאות הם החיילים במלחמה הזאת, הם החיילים במאבק הזה, בלעדיהם לא נצליח לעשות כמעט שום דבר.

ליאור כרמל: יש פה את התוכנית, שעליה לא אחזור כי השר כבר דיבר על זה, ודיברנו גם על תגבור מערך השפיטה כך שאין צורך לחזור.

ליאור כרמל: אני חושב שאני אעצור פה, אבל אני רק אגיד משהו אחד אישית לחלוטין.

ליאור כרמל: לפני כחודש, היו פה הפגנות של חולי הסרטן שהם ביקשו להעלות את תקציב סל התרופות.

ליאור כרמל: במרחב מדינת ישראל כל שנה נהרגים בין 400 ל- 500 איש, שלא יכולים להתאגד כי הם עדיין לא יודעים את זה.

ליאור כרמל: אנחנו, ועדת שיינין, שר התחבורה, בעצם נלחמים את המלחמה של אלה שעדיין לא הצליחו להתאגד ועד היום לא איגדנו את זה מספיק, תודה.

גלעד ארדן: תודה רבה.

גלעד ארדן: אני מבקש מדוקטור שיינין להציג בקצרה ככל שניתן, את עיקרי הדו"ח שלו שהוגש לממשלה ואושר.

גלעד ארדן: הייתי מבקש ממך, להתייחס בעיקר לכשלים שאתה זיהית במבנה הקודם של הרשות הלאומית ומה החסמים שמנעו ממנה לבצע את תפקידה ומה הפערים המרכזיים או המשמעותיים ביותר שאתה רואה בין הדו"ח שלך לבין הצעת החוק שבסופו של דבר הובאה לפתחה של הכנסת.

יעקב שיינין: בוקר טוב, אני חושב שזו כבר פעם שלישית שאני מופיע פה, אבל חברי הכנסת מתחלפים.

יעקב שיינין: אני רוצה להגיד שאני לא חיי את זה את היום יום, אבל כשאני מסתכל על התהליכים, אני חושב שזה מאוד מעודד.

יעקב שיינין: אני חושב שאני מכיר את גלעד ארדן מהפעילות שלו למען הפעילות בדרכים כבר יותר משנתיים.

יעקב שיינין: אני חושב גלעד שהתרומה שלך היא אדירה ואם תמשיך ככה בסוף אני חושב זה יצליח.

יעקב שיינין: שנכנס השר שאול מופז לתפקידו, הוא קרא לי והופתעתי עד כמה משקל נותן השר מופז לתחום הזה של בטיחות בדרכים, ועד כמה שהוא החליט ללכת בצורה אפקטיבית.

יעקב שיינין: אני חושב שמבחינה זו אני מאוד אופטימי כי אם אני מסתכל על הקריירה שלו במשך שלושים ארבעים שנה, אז אני חושב שיזוז עכשיו משהו, כי נראה לי שבטיחות בדרכים אני מסכים שזה חשוב לא פחות מביטחון, אבל כנראה זה הרבה יותר קל מאשר ביטחון להשיג את הביטחון היחסי בבטיחות בדרכים, אז כרמטכ"ל וכשר ביטחון לשעבר, אני חושב שזה קטן עליך.

יעקב שיינין: זאת אומרת, אני לא חושב שזו באמת אותה בעיה, אבל החשיבות היא אותו דבר, היכולת פה ממש מונחת לפנינו ואנחנו באמת יכולים להגיע ליעדים דיי בקלות.

יעקב שיינין: עוד נקודה אחת שאני חושב שלמרות כל המחלוקות וכל חילוקי הדעות אם זה מימון באגרה או לא באגרה, אנחנו חילקנו את הפעילות של הרשות לשני מקורות כספיים, אחד זה 550 מיליון שקל שזה הרשות ואחד זה 400 מיליון שקל שבעצם נמצא היום בחברה הלאומית לדרכים, במע"צ, שמיועדת לבטיחות בדרכים.

יעקב שיינין: אני שמח שלפחות על ה- 400 מיליון שקל, האוצר נתן, תקצב לחמש שנים, 400 מיליון שקל כל שנה, זה שני מיליארד שקל שמטרתו היא אחת, בטיחות בדרכים.

יעקב שיינין: לא להוסיף עוד מסלול, לא להגדיל את הכביש, אלא לקחת את הכבישים הקיימים, הכבישים שסימנו אותם כאדומים, ובחברה הלאומית לדרכים מכירים אותם, ובעצם לשפר את הבטיחות.

יעקב שיינין: יש לזה את הכסף ותזכרו זה כמעט 40% מתקציב של הרשות שבעצם קיבלנו מתוך תקציב המדינה וסומן.

יעקב שיינין: זאת אומרת זה אחד הדברים אני חושב, זה הישג שאיך שהוא בעצם שכחנו אותו, אבל זה כבר קרה ואני לא חושב שבצעם יש למישהו בעיה אם זה.

יעקב שיינין: לכן אנחנו מדברים על החלק השני, על ה- 550 שבתוכם יש 200 מיליון שקל שזה הולך לכבישים, לבטיחות העירונית.

יעקב שיינין: ה- 400 מיליון שקל לשנה זה מתוקצב כבר, זה נמצא, זה צבוע וזה הבינעירוני, ה- 200 שזה הרבה מאוד פעילויות אבל שהן זולות יחסית לבינעירוניות, זה באחריות הרשות הלאומית לבטיחות בדרכים וזה צריך ללכת לישובים, למועצות וחלק גדול מזה כנראה לישובים הערבים ששם רמת הבטיחות והתשתית היא נמוכה הרבה יותר.

יעקב שיינין: אני רוצה לדבר רגע בעיקרון, על מה שאנחנו ראינו ויש עוד דבר אחד שאני חושב שאני שמח שהוא נראה כאילו סתמי אבל שאנחנו שינינו את השם למשרד התחבורה והבטיחות בדרכים וזה השם הרשמי.

יעקב שיינין: אני מאוד שמח שהשר מופז אימץ את זה כי היום יש אחראי לבטיחות.

יעקב שיינין: אנחנו הסתכלנו על כל המערכת וזה העיקרון בעצם ששתי רגליים, שתי רשויות שכל אחת דואגת רק לתחום שלה, כל מה שהיה עד היום זה שמשרד התחבורה שהוא אחראי על הזרימה הוא גם אחראי על הבטיחות, ויש פה בעיה, זרימה ובטיחות זה לא בדיוק שני דברים מקבילים, הרבה פעמים יש תחלופה.

יעקב שיינין: תשמעו, מקסימום בטיחות, אם אני צריך להיות ציני, זה פקק אחד גדול, אם יש פקק אחד גדול, אין הרוגים, זאת אומרת שיסעו אלף קילומטר לשעה, אם לא יורים יכול להיות שגם יורים וכבר זה קרה.

יעקב שיינין: אבל אם לא יורים אז יש אפס הרוגים.

יעקב שיינין: זאת אומרת בטיחות היא לא בהכרח זרימה.

יעקב שיינין: אנחנו תמיד עושים את התחלופה, יש לנו בעיה, אנחנו מוכנים בעצם לקחת סיכונים לכן אנחנו מגדילים את הזרימה, ולכן אמרנו שהדרך היחידה שזה יעבוד, שיש גוף אחד שדואג לזרימה ויש גוף אחד שדואג לבטיחות.

יעקב שיינין: עכשיו, בכדי שזה ילך ולא יהיה בעצם ברדק, לקחנו את שר התחבורה שהוא שר התחבורה והבטיחות בדרכים והוא בצעם השופט, אם יש מחלוקות איך לתאם את זה.

יעקב שיינין: זאת אומרת זה שתי רגליים שיש בנאדם אחד שעוד בסוף והוא מסתכל והוא המכריע.

יעקב שיינין: ולכן אני לא רוצה שהתחבורה תדאג לבטיחות ולא שהבטיחות תדאג לתחבורה, אלא אותו שר מטעם ממשלת ישראל שהוא בסופו של דבר צריך לתת את הדין והחשבון על הבטיחות בדרכים, הוא צריך להכריע בין זרימה לבין בטיחות.

יעקב שיינין: זה המבנה, זה העיקרון.

יעקב שיינין: לא רצינו לעשות עוד משרד ממשלתי ולכן עשינו את זה בתור רשות, אבל הרשות חייבת להיות עצמאית, סטטוטורית עצמאית, עם כסף שלה, שהתחבורה לא תגיד לה מה לעשות, חייבת להיות הפרדה מוחלטת, לא יכול להיות שאנשי התחבורה יעשו איזה שהוא פעילות בתוך הרשות, הרשות תהיה עצמאית.

יעקב שיינין: זאת אומרת אנחנו אמרנו במפורש שמנהל הרשות הוא מעמד מנכ"ל כמו מנכ"ל משרד התחבורה.

יעקב שיינין: זה לא משרד התחבורה אלא זו הרשות שהיא עצמאית ורק השר הוא אותו בנאדם שבעצם מקשר בניהם.

יעקב שיינין: אם זה ישבר לא עשינו שום דבר, זה הרשות של היום.

יעקב שיינין: ואם לא יוקם עד הסוף ההפרדה המוחלטת הזאת, חבל על כל הזמן, כי זה יש לנו את זה היום, זה המערכת שקיימת היום, ראינו אותה, אנחנו יודעים את המגבלות שלה.

יעקב שיינין: וזה חייב להישמר פה בוועדת הכלכלה, זה שתי הרגליים.

יעקב שיינין: ואני שמח גם שהשר מופז קיבל את זה, זאת אומרת אני חושב שזה מקובל היום על כולם, רק צריך להקפיד שזה אמנם כך יתבצע.

יעקב שיינין: לשאלתך להצעת החקיקה, אנחנו ראינו את הרשות שהיא גוף מפקח, אפקטיבי, פעיל, לא חברה לייעוץ כלכלי, או לייעוץ בטיחותי.

יעקב שיינין: זאת אומרת, היא לא מייעצת לאף אחד, היא פועלת ואנחנו נתנו לה את האפשרות לא לפתוח כביש חדש שהוא לא בטיחותי ואת האפשרות לסגור כביש אם הוא לא בטיחותי.

יעקב שיינין: היא מבחינתי כמו הרבנות הראשית, היא קובעת עם הכביש, או כמו זה שעושה על המעליות, נותן את האישור על המעלית.

גלעד ארדן: למה ההמלצה הזאת לדוגמה, היא סמכות לסגירת כבישים לא נכנסה בסופו של דבר בהצעת החוק?

יעקב שיינין: אנחנו גמרנו את התפקיד שלנו שהגשנו את זה לממשלה, הממשלה אישרה את כל ההמלצות, הלכנו הביתה.

גלעד ארדן: אז אתה לא יודע, לא כי חברה ממשלתית כמו נתיבי איילון יכולה להחליט שהיא סוגרת מחר את הכביש לטובת שיפוצים או שיפורים, אבל רשות המקצועית של מדינת ישראל שאמונה להחליט איפה בטיחותי ואיפה, לא יכול להיות בסמכות - - -,

יעקב שיינין: אני חושב שכן, תראה את הרשות לניירות ערך מה היא עושה, בוא תראה מה עושה הרשות לניירות ערך, תראה מה היא מחליטה.

יעקב שיינין: אני חושב שכן ואני חושב שאם היא לא תעשה את זה, אני חושב שיש בעיה מאוד גדולה.

יעקב שיינין: זאת אומרת אני רוצה שמשרד התחבורה באמת יבנה כבישים, אבל בסוף שאומר שהכביש הזה הוא בטיחותי ואפשר לפתוח אותו, זה הרשות.

יעקב שיינין: עכשיו, כמובן שיש את השר מעל, שהוא בעצם לוקח את כל השיקולים של בטיחות וזרימה ואני חושב שלשר יש בעצם את הוטו להחליט, אבל אתה רוצה שהרשות היא זו שתהיה אותו גוף אפקטיבי שמפקחת, זה אחד.

יעקב שיינין: דבר שני שאני חושב שדיברנו עליו והוא עקרוני, זה כל הנושא של חינוך של לימודים.

יעקב שיינין: אנחנו לא אמרנו שנהיה יועצים או שהרשות תהיה יועצת למשרד החינוך, למשרד החינוך יש הרבה מאוד יועצים, בוודאי לא צריך להקים רשות סטטוטורית שתייעץ למשרד החינוך, מה שכן צריך זה בוא נגיד ככה, לקבל את ההחלטה שיש מבחני בגרות, שיש מבחן בגרות בתורת הנהיגה והבטיחות בדרכים.

יעקב שיינין: על זה המלצנו ואמרנו במפורש שבסוף השישית יש מבחן בתורת הנהיגה ובטיחות בדרכים, זה חלק ממבחני הבגרות, בלי המבחן הזה התלמיד לא יכול ללמוד לבית ספר מעשי.

יעקב שיינין: זאת אומרת, היכולת ללכת לבית ספר מעשי ללמוד נהיגה, מותנית שהוא קיבל את זה, כל משרד החינוך הסכים, בחיי כולם הסכימו, הנה רונית יושבת פה, היא הסכימה, אמרו יופי.

יעקב שיינין: הוויכוח הוא על הכסף, אנחנו תקצבנו 50 מיליון, אני לא יודע אם זה מספיק, אם צריך יותר, אבל זה לא סכום קטן.

גלעד ארדן: רק לידע כללי, ממשלת רבין, בשנת 1992 כבר קיבלה החלטה שבחינות הבגרות יכללו את נושא הבטיחות בדרכים, זה היה ב- 1992 והיום 2006.

יעקב שיינין: אני חושב שאסור לוותר על זה, אני חושב שאסור לוותר על הדברים האלה.

רחל רותם: לא מבחן בגרות, ציון בבגרות כמו חינוך גופני.

גלעד ארדן: כן, שזה תנאי למעבר לגשת לבחינות הבגרות, כמו שהיום יש בהתעמלות.

יעקב שיינין: אנחנו המלצנו כמו חינוך גופני.

רחל רותם: לא בחינה אלא ציון.

יעקב שיינין: זה לא רק זה, שזה יהיה תנאי ללמוד נהיגה מעשית, בלי זה הוא לא יכול ללמוד מעשית.

רחל רותם: תקצוב השעות ומיהם המורים, או שמכשירים מורים, או שמביאים מורים מבחוץ לצורך העניין.

יעקב שיינין: בשביל זה יש את הרשות הלאומית, היא צריכה להיות זו שתעשה את זה.

יעקב שיינין: אין לי דרך אגב דבר נגד חברת ייעוץ, לי יש חברת ייעוץ, אני חושב שזה דבר מאוד חשוב, אבל לא חשבתי שהרשות צריכה להיות חברת ייעוץ, כי היא מתחרה בי.

גלעד ארדן: אולי נכניס במודלים כלכליים, שהיא תהיה גוף מייעץ למשרד החינוך.

קריאה: המינוח "בטיחות בדרכים" זה בסדר, לימודי תיאוריה זה שונה, יש הבדל בין בטיחות בדרכים - - -,

גלעד ארדן: אני לא רוצה להסית את הדיון עכשיו.

יעקב שיינין: אני חושב שיש דבר נוסף שהוא קריטי, ולכן אני רוצה לדבר על זה, וזה כל נושא האכיפה.

יעקב שיינין: אנחנו ראינו בטווח הקצר, בשביל להגיע ליעדים שאנחנו דיברנו עליהם וליאור הציג אותם זו האכיפה, זה דבר שהרבה יותר מהיר.

יעקב שיינין: תזכרו חינוך, בוא נניח אנחנו מצליחים, שכל הנהגים החדשים, זה הדבר הכי מתסכל, אני רוצה להגיד דבר אחד, בוא נניח שהצלחנו, שכל הנהגים החדשים הם נהגים פרפקט, בעשרים שנים הבאות רוב הנהגים על הכביש, אנחנו, שלא עשינו את זה, הסטוק של הנהגים זה הנהגים הישנים, גם אם נצליח, רק בעוד שלושים שנה, הם יהיו הרוב על הכביש.

יעקב שיינין: תבינו שההצלחה של מאה אחוז לא משפרת כלום ב- 2007, לא משפרת כלום ב- 2008.

יעקב שיינין: לכן המדיניות הכי אפקטיבית לטווח הקצר.

יעקב שיינין: זו האכיפה של המשטרה.

יעקב שיינין: אנחנו מציעים פי שלוש ניידות, לא עשרים אחוז שלושים אחוז, זה 450 ניידות פחות מעשרה קילומטר בין ניידת לניידת, אנחנו תקצבנו 160 מיליון שקל לטובת הדבר הזה, שבעצם הרשות תהיה אחראית על כך שבאמת תהיינה עוד ניידות, לא במקום ניידות.

יעקב שיינין: כי מה שקרה, משרד התחבורה נתן שמונים ניידות ואז המשטרה קנתה פחות ניידות, לא הרווחנו מזה שום דבר.

יעקב שיינין: זאת אומרת, אנחנו רוצים להגיע ל- 450 ניידות ובנוסף אנחנו צריכים כוח אדם.

יעקב שיינין: כוח האדם שאנחנו המלצנו זה 1500 חיילים, אם לא הולך עם חיילים שיהיה 1500 סטודנטים.

יעקב שיינין: תקצבנו 50 אלף שקל לכל אדם, מבחינתי יכולים להיות סטודנטים, אני לא רוצה תקנים קבועים, כי אז מה שקורה שאותו סייר אחרי שנתיים שלוש בתקן קבוע, הוא יושב במשרד.

יעקב שיינין: הדרך היחידה להבטיח שיהיו סיירים, עוד 1500 סיירים, זה לקחת אותם לתקופות קצרות, סטודנטים זה בסדר, חיילים זה בסדר, תיקח עובד קבוע, בגיל ארבעים הוא כבר לא רוצה להיות סייר, יש לו קביעות, הוא רוצה לשבת מאחורי השולחן.

יעקב שיינין: ואז מה שקורה הוא, יהיה לכם הרבה מאוד פקידים, אפס סיירים בכביש.

יעקב שיינין: לכן אנחנו התעקשנו, שזה יהיה אנשים צעירים שיעשו את זה שנתיים שלוש, סטודנט זה יכול להיות פיתרון פנטסטי, הוא גומר ללמוד, הוא שמח, הוא הולך לדברים שלו.

יעקב שיינין: זו נקודה שאני בא ואומר שאנחנו צריכים להקפיד, ופה גם הרשות צריכה לפקח ולהקפיד שאמנם הכסף שנותנים עושים איתו פעילות שאנחנו דיברנו עליה.

יעקב שיינין: זאת אומרת זה כולל גם שאנחנו דיברנו, בין שש בדיקות לעשר בדיקות שניידת במשמרת חייבת לבדוק אקראי נהגים, כדי שיהיו שני מיליון בדיקות בשנה כדי שכל נהג ידע שמוקדם או מאוחר עוצרים אותו, פשוט לבדיקת ניירות להגיד לו "שיהיה לך יום טוב", ואתה יודע שבזה אתה חיסלת כמעט את התופעה של נהיגה בפסילה, ונהיגה ללא רישיון.

יעקב שיינין: היום, ההסתברות שיתפסו אותך קרובה לאפס.

יעקב שיינין: המשטרה הסכימה, ישב איתנו בוועדה חבר בכיר בשם שחר איילון שהסכים לכל הדברים, הוא מקבל את זה ומוכן ללכת עם זה.

יעקב שיינין: זאת אומרת, אין היום מחלוקת.

יעקב שיינין: זה הדבר שקצת מתסכל, שכולם מסכימים עם הכול ואין מחלוקת.

יעקב שיינין: אלה הם הדברים שאני רואה אותם כקריטיים, אני לא חושב שאני צריך לחזור על כל הדברים, אבל אני חושב שהדברים האלה הם קריטיים ואם הם יהיו אפקטיביים ברמת היישום ואני חוזר, לא ברמת הייעוץ, כי את הייעוץ גמרנו, יש את החוברת, כולם קראו, כולם יודעים, כולם אומרים את אותו דבר, את השלב של הייעוץ, לא צריך בשביל זה להקים רשות עצמאית בשביל הייעוץ, אפשר לעשות מבחן של כל האנשים שנוגעים אם הם יודעים את הייעוץ, נגמר העסק, זאת אומרת זה פשוט הפוך ממה שאנחנו אמרנו.

יעקב שיינין: אנחנו דיברנו על גוף אפקטיבי, מבחינתי זו הרשות לניירות ערך.

יעקב שיינין: תודה רבה.

גלעד ארדן: תודה, דוקטור שיינין.

גלעד ארדן: אני רוצה לאפשר עכשיו לחברי הכנסת לדבר באופן כללי על החוק, ועל הנושא, וככל שיאפשר לנו הזמן ניתן אחר כך גם למוזמנים לדבר.

גלעד ארדן: אני מציע שהמעבר על כל סעיף וסעיף בחוק, כולל הכנסת תיקונים, נעשה בשבוע הבא כי לא נראה לי שנספיק, אלא אם כן נתחיל ונספיק כבר היום.

גלעד ארדן: חבר הכנסת מרציאנו, בבקשה.

יורם מרציאנו: קודם כל אדוני היושב ראש, אני חושב שיש משב רוח מרענן בעצם ההחלטה של השר שהוא עומד על כך שמשרדו ייקרא "משרד התחבורה והבטיחות בדרכים", זה כבר מוכיח על האופן הרציני שהשר מתייחס לעניין ואני מברך אותך אדוני השר על העניין הזה ואני בטוח כמו שאמרו קודמי בתפקידך עד היום, אתה באמת האיש הנכון במקום הנכון, במלחמה חשובה למדינת ישראל, במלחמה בתאונות הדרכים.

יורם מרציאנו: שמעתי פה בקשב רב את הדברים, אינני מומחה לתנועה ולא לתחבורה ואינני מתיימר להיות, אבל לפחות מתוך השקפת עולמי, אני חושב שאחת הבעיות הקשות שלנו זה חוסר הסבלנות של הנהג הישראלי ואני שמח על כך שאחת ההחלטות שאתה הולך ליישם זה להכניס את זה למערכת החינוך.

יורם מרציאנו: אני בהחלט חושב שזה חשוב לחנוך את הדור הצעיר שלצערי על פי הנתונים שיש הוא יותר מעורב מהגיל היותר מבוגר בתאונות הדרכים ובאיזה שהיא עבודה אחרת שאני עושה עכשיו בעניין אחר באיזה חוק שאני מקדם מעורבים בו צעירים וזה קורה דווקא בימי חמישי ושישי ובימי הבילוי שבו הם חוזרים מבילויים, שיכורים ומבקשים להגיע הביתה מהר ואז אנחנו עדים ללא מעט תאונות דרכים שקורות בימי חמישי ושישי.

יורם מרציאנו: אני בטוח אדוני השר, שאתה יחד עם משרדך ואחרי הסקירה ששמענו כאן, אני חושב שבהחלט יש מקום לתמוך בחוק הזה ולקדם אותו ולהביא סוף כל סוף לפתרון אמיתי לבעיית תאונות הדרכים שזאת המלחמה האמיתית שלנו במדינת ישראל.

יורם מרציאנו: ולא נותר לי אלא לברך גם את חברי גלעד ארדן שעושה עבודה נהדרת במסגרת השדולה שלו ואנחנו נתמוך בחוק הזה ונסייע להעביר אותו בתוקף תפקידנו כחברי כנסת.

יורם מרציאנו: תודה רבה לכם.

גלעד ארדן: תודה רבה.

גלעד ארדן: חבר הכנסת גבאי, בבקשה.

אליהו גבאי: טוב, קודם כל אני גם מברך את השר, אני מצטרף לברכות של השר, כשמישהו נלחם נגד אויבים ומחבלים, עכשיו אני שמח שהוא עומד על המשמר להילחם ברוצחים בכבישים.

אליהו גבאי: ואני יש לי אמון מלא בו שיוביל את המהלכים האלה.

אליהו גבאי: אני רוצה לומר, אנחנו יכולים להעביר חוק שילמדו בבית ספר וייגשו לבחינות בבגרות, ולא ייגשו לבחינות, רבותיי זאת לא הבעיה, אם ילמדו לבגרות או לא לבגרות.

אליהו גבאי: מתי נהרגים הכי הרבה?

אליהו גבאי: זה שכרות וסמים ושכרות בלילות שהם חוזרים ממועדונים, אנחנו חייבים לתת מענה לתשובות האלה כי עיקר הרצח זה בלילות שבת ובימי חמישי כפי שאמר מרציאנו חבר הכנסת.

אליהו גבאי: לכן צריך לדעת, ההתנהגות בכביש היא החשובה, היא ערובה ואיך לעצור את העניין הזה של אנשים שנוסעים, שללו להם את הרישיון ואדם עם עבירה 21 הוא ממשיך עם רכב ובלי רישיון, למה לא שמים יד על אותם אנשים לוודא שהם לא ממשיכים לנסוע ואותו אדם עד שהוא רצח מישהו, תופסים אותו ואומרים, הוא נוסע כך וכך שנים עם כך וכך עבירות ותפסו אותו מתי, כשהוא רצח מישהו על הכביש.

אליהו גבאי: כלומר, מדוע אנחנו יכולים לתת לבנאדם להמשיך לנסוע, כאשר אין לו רישיון שנה אחרי שנה ועבירה אחרי, צובר עבירות והוא ממשיך לנסוע.

אליהו גבאי: ואילו עצרנו אותו בזמן הרצח לא היה קורה.

אליהו גבאי: כלומר, לאתר את האנשים האלה שממשיכים לקבל רכב ונוסעים זאת תהיה המשימה לא פחות מכל דבר אחר.

אליהו גבאי: דבר נוסף, ישנם, אנחנו לא מזמן ביררנו בוועדת הכלכלה, מדוע כל ההחלטות שמתקבלות בנושא של מעברי רכבת, מדוע לא התבצעו?

אליהו גבאי: בגלל שבוועדות תכנון ובנייה העסק לא זז.

אליהו גבאי: פה צריך לקבל החלטה שמה שקשור לבטיחות בדרכים, מה שקשור לסכנת נפשות, כמו למשל המקרה של מעברים בפסי הרכבת.

אליהו גבאי: למנוע את העניין הזה, שזה צריך לעבור ועדה לתכנון ולהפקדה ועוד הליכים כאלה, מחוזית ומקומית, התנגדויות ועוד התנגדויות, וכך זה יכול להמשך שנה ושנתיים.

אליהו גבאי: ראש מועצת בניימינה, זייתוני, אמר ששנתיים שלוש הוא רוצה להעביר את ההחלטות של מעברי הרכבת התת קרקעית, וזב לא הולך בגלל הוועדות.

אליהו גבאי: כלומר, בנושאים האלה צריך למנוע מצב שזה יעבור את התהליכים הרגילים, אלא מסלול מקוצר, שהשינויים בכביש או דברים שקשורים לבטיחות, יוכל לעשות אותם באופן מיידי ולא לעבור את כל השלבים ואת כל מדורי הגהנום.

אליהו גבאי: אני אומר, בנושא שדובר על חינוך, מעל הכל צריך לבדוק איך לחנך לסבלנות ולייחס לזולת ולהתמודד עם הבעיה הזאת שאמרתי של השכרות והסמים וחוסר הכבוד לזולת.

אליהו גבאי: זה בעיה שלא אם הוא למד את זה בתיכון או לא, אלא זה עניין שצריך להפנים התנהגות בכביש.

אליהו גבאי: שלושת הנקודות האלה, אם ניישם אותם בצורה חזקה יותר יכולים להועיל לנו במלחמה והם הנושא של התיקונים שיעברו מסלול מהר, הנושא שאנשים ממשיכים לנסוע בכבישים והם שללו להם רישיון והשלישי שדיברתי עליו.

אליהו גבאי: תודה רבה.

גלעד ארדן: תודה חבר הכנסת גבאי.

גלעד ארדן: בישיבה הזאת אני מאפשר דיון שהוא יותר כללי, כאשר כל אחד מביע את עמדתו באופן כללי לגבי מה שצריך.

גלעד ארדן: אבל חשוב לזכור, ואני פונה בעיקר לחברי הכנסת, שאנחנו צריכים גם להעביר פה חוק, את אחד החוקים החשובים ביותר שמונחים על שולחנה של הכנסת.

גלעד ארדן: לכן אני מבקש מחברי הכנסת, בישיבה הבאה להתעמק בו קצת, כי יש ביכולת

גלעד ארדן: כם להשפיע פה על דברים שבאמת ישפיעו עשרות שנים על אזרחי המדינה ועל הנהגים ואני ממליץ פשוט כדי שבאמת אנחנו נהיה אפקטיביים לדיון הבא קצת ללמוד את החוק קצת יותר.

גלעד ארדן: אבל זה באמת הערה לטובת העניין.

גלעד ארדן: בבקשה חבר הכנסת ברוורמן, בקצרה.

אבישי ברוורמן: ברוח הדברים של חבר הכנסת ארדן, אני אדבר רק שלושים שניות.

אבישי ברוורמן: אני לא צריך לחלק מחמאות לידידי שאול מופז, שאול יש לו את הרקורד ואת הכוח, גלעד מוביל פה מהלך, יש פה את ליאור, המבחן הוא בביצוע, לכן ב רגע ששמו קריטריונים כמותיים, המבחן הוא בביצוע.

אבישי ברוורמן: כי הגוף הזה, אנחנו יודעים כבר, דיבורים את הציבור לא מעניינים.

אבישי ברוורמן: לכן מה שאמר חבר הכנסת ארדן, אנחנו בשבוע הבא צריכים להסתכל עם הצעת החוק שהוגשה נותנת מספיק כוח אפקטיבי לביצוע ולכן אם אני מקבל לחלוטין את הערתו של חבר הכנסת ארדן, בוא נלמד עד השבוע הבא, נתייעץ עם הגופים האם הצעת החוק שמונחת כרגע מספקת כדי להיות אפקטיביים, ואם לא בוא נשנה אותה במשך השבוע הזה.

אבישי ברוורמן: אני עוד פעם מאחל הצלחה כי זה ברור שהנושא הזה הוא מדיד והוא ברור ויש את האנשים המתאימים להוביל אותו, תודה רבה.

גלעד ארדן: תודה.

גלעד ארדן: חבר הכנסת כהן, בבקשה.

יעקב כהן: אני גם רוצה לקדם בברכה, אני רואה שתפסו לי, אני הייתי מציע כזה חוק חשוב, אני קיוויתי שיביאו את זה כמה ימים קודם כדי שנוכל ללמוד את החומר, אני חושב שבעיית הבעיות של מדינת ישראל שהיא יותר מהכול גובה דמים זה תאונות הדרכים ולכן זה בנפשנו.

יעקב כהן: ואם מציעים חוק, אני הייתי מציע שבפעם הבאה שיתנו לנו את זה כמה ימים קודם שנלמד את זה.

יעקב כהן: לגופו של עניין אני חושב ורוצה לשאול, האם יש בעיה של חוסר כוח אדם בדרכים?

יעקב כהן: זה מהווה מרכיב?

יעקב כהן: אני חושב שכל שוטר שעומד, הוא מוציא את הפרנסה שלו החודשית ואם לא אני הייתי מציע דבר פשוט, בוא ניתן את זה לחברה, להפריט את זה.

יעקב כהן: תראו שתצא חברה לרחוב, היא תעשה הרבה כסף והיא תעמיד שוטרים לרוב בכל רחוב, כל שוטר שיעמוד יוציא את המשכורת שלו.

יעקב כהן: אני מתכוון לומר, לבדוק את זה, יכול להיות שאם נפריט את הנושא של השוטרים בדרכים ותעמוד חברה, היא תעמוד והיא תוציא את המקסימום מה שאפשר להוציא והיא תצדיק את עצמה, אין בעיה כספית לדעתי אני חושב להחזיק שוטרים, זה מחזיק את עצמו, כל שוטר שגובה, הקנס שהוא לוקח זה מחזיק את עצמו, אם הוא מוציא ביום כך וכך קנסות, זה לא צריך לעלות כסף, לכן צריך להרבות בשוטרים וזה לא עולה כסף ואם זה עולה ננסה להפריט את זה.

גלעד ארדן: תודה חבר הכנסת כהן.

גלעד ארדן: חברת הכנסת תירוש בבקשה.

רונית תירוש: אני פתחתי ואמרתי שבחינת בגרות בסוף כיתה י' היא בהחלט מבורכת, זה לא סתם ויכוח קנטרני, אני רוצה רק לסבר את האוזן בסכומים.

רונית תירוש: יש לנו שישים אלף כיתות במערכת כאשר אני הפחתתי את כיתות י"א – י"ב והכנסתי את גני הילדים בהיקף של 12 אלף גנים.

רונית תירוש: כל שעת לימוד עולה בין 4500 עד 5000 שקל, מה שמביא אותנו לכדי 300 מיליון שקלים.

רונית תירוש: רק לסבר את האוזן, שעם כל הרצון הטוב ויש רצון טוב במשרד, אם לא יהיה התקציב לזה, צבוע ולא יהיה ניתן לגרוע אותו בגלל קיצוצים כאלה ואחרים, כמו שאמרנו שרשות היא לא כפופה לכל קיצוצי הפלט של הממשלה, אז אם התקציב הזה מגיע צבוע משם למשרד, הוא יצבע רק לזה ואפשר יהיה למלא את המשימה הזו.

גלעד ארדן: מותר לי להעיר לך הערה בתחום החינוך או שאלה?

גלעד ארדן: כבר היום יש חובה במשרד החינוך, זאת אומרת השעות האלה כבר מתוקצבות רק אין חובה לעבור מבחן שמחייב בעניין הזה.

רונית תירוש: זה בדיוק מה שאני רוצה לומר.

רונית תירוש: יש הרבה מאוד חוקים וגם החלטות ממשלה לצערי שראיתי כמנכ"לית שהם לא מיושמים כהלכתם כי לצידם לא נקבע תקציב צבוע ודרשו מהמשרד שימצא את המשאבים מתוכו והמשרד ככל שהוא יכול היה עשה, אבל היום אנחנו לא מלמדים בכל שכבות הגיל.

רונית תירוש: כבר היום יש החלטה, על כל שכבת גיל שיהיה בה, תילמד שעה שבועית בנושא הזה וזה קורה היום בגני הילדים כן, זה קורה בכיתות אלף, זה קורה בכיתות ה' - ו' ובכיתות יא', זהו.

רונית תירוש: כל היתר זה לא קורה מפאת מחסור במשאבים, למרות שיש חוק או החלטת ממשלה בעניין.

רונית תירוש: באמת רוצים הפעם לעשות את זה טוב יותר ולכן אני מתריעה שאם לא יהיה תקציב צבוע תהיה בעיה.

רונית תירוש: הדבר השני, זה הנושא של הכשרת מורים לעניין הזה, אפשר ואני לא חושבת שתהיה בעיה, גם להכיל במערכת מורים מן החוץ, לפחות בפיקים מסוימים בשכבות גיל מסוימות ששם צריך אולי יותר מומחים שזה לא סתם מורה רגילה שלוקחת איזה השתלמות ויכולה אחר כך להעביר שנה שלמה.

רונית תירוש: אפשר אולי לעשות את זה בגיל הרך יותר, אבל ככל שמתבגרים לקראת כיתה י' והמבחן צריך מישהו מקצועי ואני כבר מזמן הצעתי לקחת את מורי הנהיגה או לחילופין התיאוריה שנמצאים בחוץ, אבל לשיקולה של הרשות, להביא ממש מורים מומחים.

רונית תירוש: במקביל, אני יודעת שלפני שנה נפתחה תוכנית בבר אילן של הסמכה ממשית ברמת בי איי, אבל זה ייקח זמן, ככל שמורים יותר יכנסו לשם ויצאו משם כבוגרים נוכל באמת להשתמש בהם כמאגר יעיל לנושא.

רונית תירוש: דבר נוסף שאני רוצה לדבר עליו, זה איזושהי הצעת חוק שראיתי אתמול בבלו פרינט, ואני רוצה להזהיר את עצמנו מפניה, להגביל את שעות הנהיגה לצעירים בין שתיים בלילה לחמש בבוקר משהו כזה.

רונית תירוש: אני זוכרת לפני שנים, הצעירים שבנו שינו את הרגלי הבילוי שלהם בדיוק כשיצאה החקיקה אז, שאמרה שבין אחת בלילה לשש בבוקר לא נוסעים.

רונית תירוש: מה הם עשו?

רונית תירוש: בחמישה לאחת הם הגיעו למועדון וסיימו את הבילוי בשש בבוקר, עייפים, מותשים ומתודלקים היטב באלכוהול.

רונית תירוש: לכן אני לא חושבת, ופה צריך לראות איך אנחנו, בדרך כלל חוקים באים לנוגעים בדבר כדי לקבל חוות דעת, אז פה צריך להשים לב באמת שהחוקים יצאו בהלימה עם החשיבה של הרשות ולא נפקשש ויצא לנו איזה חוק שאחר כך נאכל את הלב שהוא אכן יצא.

רונית תירוש: הנושא של הכשרת נהגים מקצועיים, יש לי איזה רעיון בעניין ברמת חקיקה, אני מדברת על אותם מובילי משאיות כבדות וכל הרכב הכבד הזה שגם הם מעורבים בתאונות קשות במיוחד, אז זה עניין של חקיקה ובוודאי יהיו עוד כמה רעיונות.

רונית תירוש: מיסוד בית הספר העתידי לנהיגה, לא ברור לי למה הכוונה, מי יעשה את זה, עבור מי זה קיים, האם זה ישרת את תלמידי בתי הספר, או את כלל הנהגים במסגרת ההכשרות שמוצעות בהמשך חייהם.

רונית תירוש: והדבר האחרון שאני רוצה להתייחס אליו שלא קשור דווקא לחינוך, הנושא של מחקר ופיתוח, אני חושבת שזה "עקב אכילס" של כל הנושא הזה, שהמדינה לא השכילה לתקצב את הנושאים הללו שהם בסופו של יום יכולים לחסוך הרבה מאוד כסף למדינה, כי הם לא יצאו, זאת אומרת הכסף לא ינותב בעקבות חקיקה כזו ואחרת שלא תמיד היא על בסיס מקצועי, אלא באמת רק על פי מחקרים בני השוואה עם מדינות אחרות ורק יוזמות כאלה יהיה נכון לתקצב אותם לתועלת הציבור.

גלעד ארדן: תודה.

גלעד ארדן: חבר הכנסת יואל חסון, ואחר כך חבר הכנסת בראכה.

יואל חסון: טוב, אני רוצה כמובן לברך את השר ואת צוותו, לברך גם את ליאור כרמל ואת כל הצוות שנערך לזה.

יואל חסון: קיימת באמת תחושה שיש כאן הסתערות על העניין, וגם אם אנחנו ניקח את השבוע או שבועיים הקרובים ונדון בסעיפים, אני מציע שנעשה עבודה מאוד מהירה ונוציא כבר את התוכנית הזאת לדרך.

יואל חסון: הדבר הזה כבר התעכב כמה וכמה פעמים, ואני חושב שאנחנו צריכים להניע את "העגלה" הזאת.

יואל חסון: אני חושב שאחד הדברים המרכזיים שקראתי וראיתי בתוכנית שהוצגה כאן, ושאני מברך על זה, זה נושא המדדיות.

יואל חסון: אני חושב שעניין המדדיות והעניין שגם אנחנו בכנסת וגם השר וגם גורמים אחרים יוכלו כל הזמן את הצלחת התוכנית, אני חושב שזה אחד הדברים.

יואל חסון: אני לא זוכר בתוכניות האחרונות שהוצגו כאן בכנסת של גורמים שונים שהדגישו כל כך את נושא המדדיות, זה משהו שלדעתי הוא באמת לזכות התוכנית הזאת ואני מקווה שנראה תוצאות.

יואל חסון: אני גם חושב, ובטח נדון על זה בישיבה הבאה, שהמשמעות של סנכרון המערכת הזאת, של הרשות הזאת מול הגורמים האחרים, הרי היא לא עובדת בחלל ריק, היא עובדת מול גורמים נוספים ואני קצת מוטרד מהסנכרון הזה ואני קצת מוטרד שהרשות עם כוונותיה הטובים, עם תקציביה ועם הכול לא תוכל להטמיע את הכוונות שלה בגורמים שותפים למטרות שלה.

יואל חסון: ופה גם צריך לחשוב על זה כוועדה איך נותנים לרשות כוח ואפשרות לסנכרון נכון מול הגורמים שצריכים להיות מושפעים מעבודתה, זה כולל אכיפה וזה כולל עוד נושאים שקשורים לעניין הזה.

יואל חסון: הנושא האחרון שאני מאמין שהוא חשוב ומרכזי זה נושא החינוך.

יואל חסון: אני חושב שהרשות צריכה להדגיש וראיתי את זה כבר בתוכנית, את נושא החינוך, אני חושב שזה מתחיל בחינוך, נכון שיש אכיפה אחר כך ודברים כאלה, אבל זה מתחיל בחינוך וזה אחד הדברים המרכזיים שהרשות צריכה לכוון אליה ולתת לה את הכוח לאפשר את זה, אני מקווה שבישיבה הבאה נוציא את זה לדרך.

גלעד ארדן: תודה.

גלעד ארדן: חבר הכנסת בראכה בבקשה.

מוחמד ברכה: רבותי, כמי שמלווה את הנושא של הבטיחות בדרכים מאז כניסתי לכנסת ב-99' אני יכול לומר שאני מתרשם לחיוב מהיחס של השר החדש, השר מופז ואני חושב שהוא רוצה אבל הוא גם יכול לקדם את כל הנושא הזה של בטיחות בדרכים שהוא נושא שחוצה מפלגות וחוצה אידיאולוגיות ואני חושב שבעניין הזה אנחנו בכנסת קואליציה אחת.

מוחמד ברכה: שמעתי את הדברים של חבר הכנסת יעקב כהן וזה מחזיר אותי לאחד הנושאים החשובים ביותר, אחד הדיונים החשובים ביותר שוועדת דוקטור שיינין שמה לב לעניין הזה ועכשיו שמענו את הדברים בפירוש מדוקטור שיינין על הגברת או העלאת מספר הניידות בכביש.

מוחמד ברכה: הרי העלאת מספר הניידות לא כדי לתפוס יותר עבריינים, אלא כדי ליצר אפקט של הרתעה בעיקר.

מוחמד ברכה: לכן הגישה היא לא ללכת על לתפוס יותר עבריינים כעדיפות ראשונה, אלא כדי לייצר מינימום של עבירות ואחר כך מה שיישאר צריך לתפוס אותם ואני חושב לא לבנות את תקציב משרד התחבורה ותקציב הניידות על הקנסות אלא על גישה של המדינה, על גישה של משרד התחבורה, על גישה חברתית רצינית ואני חושב שהדברים ברורים מהדו"ח של דוקטור שיינין שאני באמת מברך עליו ואני גם הרמתי יד בעדו.

מוחמד ברכה: אדוני השר, אני חושב שלצד כל התוכניות, בעצם לפני זה, אני רוצה לברך על עצם החוק שמובא כאן היום, הרשות לבטיחות בדרכים היא גוף חשוב מאוד, גוף מציל חיים.

מוחמד ברכה: יש גופים ויש עיסוקים שלנו שהם נוגעים לאיכות החיים, פה אנחנו מדברים על החיים עצמם ולכן צריך לאפשר ואני גם מלווה את העבודה של הרשות, אני גם נענה באופן מתמיד להזמנות שלהם להופיע בפני ציבורים שונים, במיוחד ובעיקר בקרב האוכלוסייה הערבית.

מוחמד ברכה: אני אומר לכם, הרשות הזו לא צריכה לסבול כהוא זה ממחסור בתקציבים, כדי למלא את יעודה ואת תפקידה.

מוחמד ברכה: העובדה שהיום מובא חוק שמגדיר את מעמדה בחוק, הוא צעד אדיר וצעד גדול קדימה.

מוחמד ברכה: לצד כל ההמלצות, מה צריך לעשות בנושא של החינוך כמובן שאני מסכים עם מה שאמרה חברת הכנסת תירוש ואחרים, אבל יש מוקדים, יש מקומות שהם מועדים לפורענות.

מוחמד ברכה: יש את הכביש שעובר וחוצה את העיר טייבה, שאושר לסלילה לפני 16 שנה.

מוחמד ברכה: 16 שנה לסלול כביש, זה איום ונורא.

מוחמד ברכה: לכביש שדיברתי עליו עם כבוד השר לפני כמה ימים, כשנכנס לעיר תמרה, יש את כל האישורים המתאימים שנת 2001, חמש שנים, כביש שאורכו לא עולה על קילומטר.

מוחמד ברכה: יש צמתים וכבישים שהם צמתי מוות וכבישי מוות.

מוחמד ברכה: עד מתי למשל יישאר הכביש בין עפולה לבין צומת גולני איך שהוא נמצא היום ורק לפני כמה ימים חווינו תאונה מחרידה.

מוחמד ברכה: יש דברים שהם פשוט, הם כותבים את הכתובת על הקיר באותיות מנקרות עיניים וזה לא קשור לכמה ניידות וזה לא קשור לכמה חינוך, זה הדבר הבסיסי שצריך לעשות בתשתיות.

מוחמד ברכה: אני אמנם מודע לקשר בין תשתיות ובין הגורם האנושי, כמובן שהמשקל, נוטים לומר שהמשקל העיקרי הוא לגורם האנושי, גם בכביש רעוע תשומת לב יתר יכולה למנוע תאונה, כמובן, אבל בוא נעשה את מה שמוטל עלינו כנבחרי ציבור וכאנשים שמופקדים על הקצאת משאבים לכל מיני דברים על פי סדר עדיפות מסוים, לתת עדיפות לדברים האלה.

מוחמד ברכה: אני חושב שהטיפול בתאונות הדרכים והבטיחות בדרכים צריך לחרוג מהכלים התחבורתיים, וצריך גם לאמץ גישה חברתית בעניין הזה.

מוחמד ברכה: למשל זמינות או חוסר זמינות למקומות עבודה, דבר שמביא הרבה אנשים לנסוע מרחקים כדי להגיע למקומות עבודה.

מוחמד ברכה: אחרי יום עבודה, אתה פחות מרוכז וכו', במיוחד אם אתה עובד בעבודות קשות ומתישות.

מוחמד ברכה: אני חושב שצריכה גם להיות אמירה בעניין הזה, אני לא אומר ששר התחבורה יהיה שר על לתעסוקה ולתחבורה ולתעשייה ולמסחר, אבל אני חושב שצריכה להיות אמירה חברתית בעניין הזה.

מוחמד ברכה: בנושא של החינוך, אני מסכים עם מה שאמרה חברת הכנסת רונית תירוש, ואני חושב שבלי להגדיר תקציב צבוע אנחנו נישאר בדיבורים בעלמה.

מוחמד ברכה: ולכן אני מאוד מקווה, שהקואליציה שלי, שאני מקווה שהיא מקיר לקיר, בתוך הכנסת למען בטיחות בדרכים, תטיל את כל כובד משקלה בדברים ואני כמובן מקבל ומבקש שהשר בעצמו ומשרד התחבורה יקבע את סדר העדיפויות התקציביות ומה נדרש מאיתנו בכל שלב ושלב, כמובן אנחנו נחווה את דעתנו מתוך הידע המועט או הלא מועט שלנו בעניינים האלה.

מוחמד ברכה: אני מקווה שאנחנו יוצאים לדרך חדשה עם חקיקת החוק.

מוחמד ברכה: תודה רבה.

גלעד ארדן: תודה חבר הכנסת בראכה.

גלעד ארדן: חבר הכנסת זיו, בבקשה.

יצחק זיו: קודם כל אני מצטרף לכל הברכות, שתי נקודות הייתי רוצה להעלות כאן, הנקודה של מעל גיל 65 או 60, לא על ידי רופא המשפחה, כי כשאני רואה אדם שעבר אירוע מוחי ובקושי הולך על הרגליים, מתנדנד מצד לצד, ופתאום אני רואה אותו נוהג על הכביש ואני שואל איך, איך האדם הזה קיבל אישור רפואי, אז רופא המשפחה נתן לו אישור רפואי.

יצחק זיו: לא יכול להיות שרופא משפחה ייתן אישור רפואי, צריך שיהיה או רופא לאחר מקרים של אירוע מוחי או רופא מטעם משרד הרישוי, או מנהלי סניפים שהם רופאים.

יצחק זיו: לא ייתכן שרופא משפחה ייתן את האישור הזה, זה נקודה שמאוד מאוד צורמת ואני רואה אותה, וזה לא משנה הגיל, כמובן שהבדיקות והאישורים הרפואיים מעל גיל 60 – 65 מאוד חשוב.

יצחק זיו: נקודה שנייה, אני רואה תמיד את השוטר מתחבא לאחר איזה רכב כדי לתפוס מישהו שאולי לא אותת, שיעמוד במקום שיראו אותו, הוא לא צריך להתחבא, הוא צריך לעמוד במקום שיראו אותו וכשרואים אותו אנשים מודעים לנושא שצריך לנסוע בזהירות.

יצחק זיו: הנושא הזה של שוטרים מתחבאים זה נושא מאוד צורם לעין.

יצחק זיו: תודה רבה.

גלעד ארדן: תודה חבר הכנסת זיו.

גלעד ארדן: השר ביקש להשיב באופן מרוכז לחברי הכנסת ולאחר מכן נעבור להמשך הדיון.

שאול מופז: טוב, אני ברשותכם רוצה לומר כמה דברים לאור הנושאים שעלו כאן על ידי חברי הכנסת.

שאול מופז: תראו, אני בקושי חודשיים בתפקיד שלי, ואני רוצה לומר לכם שהבעיה מספר אחת שאני מזהה במערכות שלא נחשפתי אליהם עד היום זה בעיית הבירוקרטיה.

שאול מופז: אם היה מדד לבירוקרטיה אנחנו היינו במקום הראשון בעולם.

שאול מופז: צא ולמד מדוע לא סיימו את הנושאים הסטטוטורים לגבי הפתרון המפלסי לרכבת,מעל לשנתיים.

שאול מופז: השבוע הזמנתי למשרדי את הממונה על התכנון במשרד הפנים, יחד עם כל הבעיות הסטטוטוריות שמונעות את הפתרון המפלסי ואם הם תוך שלושה חודשים כל הוועדות האלה המחוזיות והארציות ותכנון על לא יסיימו, אני הולך להביא לחקיקה ואני מקווה מאד שהוועדה הזאת תעזור לי, שוועדת השרים לענייני בטיחות בדרכים שאני עומד בראשה, תהיה מוסמכת לסכם את סוגיות הסטטוטוריות תוך שלושה חודשים מרגע שהם הוגשו ומספיק עם הבירוקרטיה.

שאול מופז: תראו מה אנחנו עושים, אנחנו חוסמים כבישים, אנחנו משלמים בחיי אדם, אנחנו מנסים לחפש פתרונות טכנולוגיים שלא חיפשו אותם עד היום ואת כל זה למה?

שאול מופז: כי הוועדה הזאת העבירה לוועדה הזאת והוועדה האחרת העבירה לוועדה שנייה, וכל אחד שואל במה אני יכול להפריע כלומר במה אני יכול להיות חשוב והוא מעביר אליו סמכויות ועד שלא תאשרו אצלי אני לא אעביר הלאה.

שאול מופז: זה אחת הבעיות הרעות החולות במדינת ישראל ואת זה צריך לפתור ובכל מה שקשור בתחום המשרד שלי קודם כל אני הוראתי את המנכ"ל להקים צוות בתוך המשרד על מנת לפתור את צווארי הבקבוק הללו ואת הבירוקרטיה בתוך המשרד, ויש בירוקרטיה בתוך משרד התחבורה והבטיחות בדרכים.

שאול מופז: הדבר השני הוא לבזר את מה שניתן לבזר לרשויות ולמערכות האחרות.

שאול מופז: בנושא של שוטרים ואכיפה, דנו בזה כאן לא מעט מהדוברים.

שאול מופז: אני רוצה לומר לכם שעלות של שוטר, ברגע שאנחנו באים למשטרת ישראל, הוא 200 אלף שקל לשנה, 220, אני מוכן גם ב- 200.

שאול מופז: הבעיה היא שגם היכולת לגייס לוקחת זמן, אני לא יודע כיצד יסתיים הדיון בסוגיית ה- 1500 חיילים כי זה עומד מול קיצור השירות בצה"ל שבעיניי הוא יעד לאומי.

שאול מופז: לכן אנחנו הולכים ככל הנראה על הפתרון של סטודנטים ואנחנו נביא סטודנטים, נכשיר אותם כסיירים, נקנה להם את הרכב והם יצאו לדרך.

שאול מופז: לגבי נושא ההפרטה, יש תחומים שאני מתכוון לעשות בהם הפרטה.

שאול מופז: היום יש במשרד התחבורה והבטיחות בדרכים שבע חוליות בחינת כלי רכב בכבישים, אני ביקשתי מהמנכ"ל לבדוק שיהיו מאה כאלה, בשתי משמרות, בכל הארץ, יעצרו אלפי כלי רכב, יבדקו את הרישיונות, יבדקו את התקינות.

שאול מופז: כל מי שרכבו לא תקין ואני הולך להחמיר את הקריטריונים לגבי רכב תקין, רכבו פשוט יוחרם, חודש ימים זה סלחנות בלתי מתקבלת על הדעת, שיוחרם לחצי שנה, לשלושה חודשים.

שאול מופז: כל נהג שעובר עבירות תנועה ביודעין, צריך פשוט לקחת את רישיונו, להפסיק, אני הולך להפסיק עם המודל של נקודות ואחר כך הוא הולך לשיעורים על מנת ללמוד מחדש או לרענן את זכרונו בנושא של בטיחות בדרכים.

שאול מופז: פשוט יש שיטת ניקוד, חלק מהנושאים יהיו בעבירה הראשונה נלקח הרישיון, חלק מהנושאים האחרים הוא צובר מספר נקודות, נלקח רישיונו והדרך ללמד אותו והדרך לרענן את זכרונו, זה שהוא עובר את התהליך של קבלת רישיון מחדש, ואז לא צריך את כל בתי הספר האלה והמורים ואת כל הזיופים שנעשים שם ששולחים אנשים במקום אנשים וכן הלאה.

שאול מופז: עלתה כאן הערה חשובה מאוד לגבי מחקר ופיתוח, לצערי הרב לא רתמו את הטכנולוגיה לכל סוגיית ההתמודדות בתחבורה בכלל ובבטיחות בדרכים בפרט.

מוחמד ברכה: משקיעים הרבה בביטוח הרכב והרכבים הופכים למטוסים ולא משקיעים בתשתית שנוסע עליו הרכב.

שאול מופז: אני ביקשתי מהאלוף במילואים, פרופסור איציק בן- ישראל, לעמוד בראש ועדה שתמליץ לנו בכל הנושאים הטכנולוגיים, קודם כל בפתרון בעיות מסילת דרך ואחר כך גם בנושאים נוספים.

שאול מופז: בתוך הרשות לבטיחות בדרכים, יהיה גם גוף שיעסוק במחקר ופיתוח ויהיה גם גוף שיעסוק בכל הסוגיות של חקירת תאונות ואיסוף נתונים והסקת מסקנות.

שאול מופז: אלה שני גופים שהם must.

שאול מופז: לגבי מספר הניידות, לצערי הרב התקציב של המאתיים מיליון תוספת השנה לא הספיק לנו על מנת לקנות ניידות.

שאול מופז: אבל אנחנו נשיג את הכסף הזה, בדרך חוקית כמובן, ונקנה ניידות לשנה הבאה ובשנה הבאה נקנה ניידות נוספות, אני רוצה להגיע ל- 450 ניידות לפני המועד שקבע דו"ח שיינין.

שאול מופז: כי בעיניי מפגשי שוטר נהג הם חשובים מאוד וככל שנקדים את השני מיליון מפגשים האלה מידי שנה, כך סוגיית האכיפה תהיה יותר משמעותית.

שאול מופז: לגבי נושא האישור הרפואי, זאת שאלה ונושא מאוד חשוב, אני פניתי לשר הבריאות וביקשתי ממנו שיערך לכך.

שאול מופז: אנחנו ככל הנראה נחייב, אנחנו מתלבטים האם זה גיל ארבעים או גיל חמישים, לבדיקות שנתיות של נהגים בגילאים הללו.

שאול מופז: וכל מי שלא יעבור את הבדיקות השנתיות, לא יוכל לחדש את רישיונו.

שאול מופז: אז הנושא המטופל, הוא ברשימת הנושאים שלנו.

שאול מופז: ראשי הרשויות ידרשו להכין תוכנית ולהגיש אותה עוד השנה על מנת שאנחנו נוכל לתקצב את התוכניות הללו בדגש על סוגית התשתיות והפתרון לצמצום הפגיעה בהולכי הרגל.

שאול מופז: לגבי תמרה פנה אליי חבר הכנסת ברכה ואני אם אני לא אצליח להגיע לשם בשבוע הבא, הוא יבוא אליי ואני אתן לו את כל פתרונות התשתית לסוגיית אותו קטע כביש.

שאול מופז: לגבי כבישים אדומים וצמתים אדומים, הנושא הזה הוא נושא מקצועי, זה מופה על ידי הרשות הנוכחית, על ידי המשטרה ומע"צ וכולנו מסונכרנים על זה ותהיה תוכנית עבודה שיתחילו לעבוד על זה עוד השנה.

שאול מופז: אני מתכוון שגם ישלטו את המקומות הללו וכל ציר שהוא ציר אדום אנחנו נשלט ונכתוב, זה ציר אדום, העבודה מתחילה בתאריך זה וזה ומסתיימת בתאריך זה וזה, על מנת שהציבור ידע שגם נעשית עבודה באותם צירים שלצערנו הרב גובים מאיתנו מחיר כבד מאוד.

שאול מופז: אלה הדברים שעלו כאן

שאול מופז: על ידי חברי הכנסת ואני רק רוצה לומר עוד דבר אחד, אני אמרתי את זה לחבר הכנסת, ליושב ראש הוועדה היום, לחבר הכנסת ארדן ואני מבקש את זה גם מכל חברי הכנסת שיושבים כאן, לי חשוב מאוד, חשוב מאוד, שהחקיקה הזאת תעבור בקריאה שנייה ושלישית לפני ה- 15 ביולי ולכן אתמול בכנסת אישרו את סוגיית הרציפות, אם זה יסתיים בדיון אחד או שניים ויובא לפני ה- 15 לחודש זה יהיה הישג גדול מאוד, כי אנחנו חייבם זמן על מנת להתחיל לגייס את האנשים, לבנות את המערכת, לחוקק חלק מהחוקים, למצוא את המקום בכלל, להביא את האנשים המתאימים, זה לוקח זמן.

שאול מופז: ולכן אני מאוד מבקש שהבירוקרטיה פה לא תתקיים ושמחצית יולי נתבשר שהחקיקה הזאת עברה בכנסת.

גלעד ארדן: תודה לכבוד השר.

גלעד ארדן: אני הודעתי לשר גם שאני בטוח שחברי הכנסת מבינים את חשיבות החוק והחוק אכן יבוא להשלמה לקריאה שנייה ושלישית עוד במושב הזה, ובלבד שהממשלה, תרתי משמע, לא תתקע גלגלים ברגלי המחוקק וברגלי שר התחבורה.

גלעד ארדן: ואולי אם כבר מדברים על מקלות בגלגלים, אז נעבור עכשיו קצת לכמה דוברים, כמה שיספיק לנו הזמן כי אנחנו צריכים לסיים תוך שלוש ארבע דקות.

גלעד ארדן: הדובר הראשון, סגן הממונה על התקציבים של משרד התחבורה במשרד האוצר, מר שאול צמח, בבקשה.

גלעד ארדן: אתה שמעת את חברי הכנסת, אתה מכיר את הנושא, מה העמדה העדכנית של משרד האוצר בנוגע למימון החוק?

שאול צמח: אני מבקש להתייחס ברשותך לשני נושאים שקשורים בחוק, ראשית לעניין מימון התוכנית, משרד האוצר אמר גם בעבר, שעמדתו היא שזה צריך להיות ממומן מתוך סדרי העדיפויות של תקציב המדינה, אמרנו את זה בעבר, אנחנו אומרים את זה גם היום.

שאול צמח: לגבי רשות עצמאית, אנחנו חושבים שזה צריך להיות יחידה במשרד, אנחנו נפרט יותר כשנגיע לסעיף עצמו בקריאה, אבל אני חושב שיש פה בעיה בנושא הבקרה והשליטה, נושא של מחויבות למדיניות הממשלה ונושא שקשור לפעילויות מול, פעילויות שיש להם מול מוסדות השלטון, כמו בתי משפט, כמו משטרה ואני חושב שבעניין הזה אולי כדאי גם לשמוע מה יש למשרד המשפטים להגיד כי גם להם יש כמה הערות בעניין הזה של מבנה הרשות.

שאול צמח: עד כאן באופן כללי.

גלעד ארדן: התשובה לא הייתה לנו ברורה כל כך בנוגע למימון הרשות, אני מבין שבאופן עקרוני אתם בעד שלא תוטל אגרה על הציבור, השאלה האם מבחינת

גלעד ארדן: כם הסכומים שהשר נקב בהם הם סכומים שהם מקובלים על משרד האוצר שיכתבו בחוק הזה כלפי השנים הבאות?

שאול צמח: סדרי העדיפויות בתקציב המדינה נקבעים על ידי הממשלה ולא על ידי פקידים במשרד האוצר.

גלעד ארדן: אין לך הנחיה מהשר לגבי המדיניות של התקציב?

שאול מופז: יש החלטה של ראש הממשלה, שכתובה ומנוסחת אחרי תיקונים מסוימים שנעשו ואני לא חושב שראש הממשלה יתכחש לה חס וחלילה.

שאול צמח: על פיה אנחנו פועלים.

מלי סיטון: לעניין מעמד הרשות כרשות עצמאית, יש החלטת ממשלה.

מלי סיטון: כמו גם הצעת חוק ממשלתית שמעניקה עצמאות לתאגיד המדובר, אז אני לא מבינה איך פתאום הוא הופך להיות יחידה בתוך המשרד.

מלי סיטון: זאת התשובה למר צמח שרוצה שהרשות תהיה בתוך המשרד, יש הצעת חוק ממשלתית והחלטת ממשלה שהרשות הזו היא עצמאית חיצונית.

גלעד ארדן: עורכת הדין סיטון, לגישתך הניסוח שכרגע מונח על שולחנה של הוועדה הוא מקנה עצמאות מספקת לרשות הזו?

מלי סיטון: כן.

גלעד ארדן: זה נמצא בסתירה למה שאמר דוקטור שיינין שכתב את הדו"ח.

מלי סיטון: דוקטור שיינין המליץ.

גלעד ארדן: אבל כרגע את השתמשת בטיעון שהממשלה אישרה את ההמלצות שלו פה אחד כדי לפתור את דברי האוצר.

מלי סיטון: לא, סליחה, החלטת הממשלה מאשרת את עקרונות ההמלצות בדו"ח שיינין.

מלי סיטון: המלצות דו"ח שיינין גובשו לחקיקה שיצרה את האיזונים הנכונים בין גוף שנמצא מחוץ לממשלה כתאגיד סטטוטורי עצמאי לבין התפקידים שיכול גוף חיצוני כזה לקיים.

מלי סיטון: אנחנו חושבים, שזה מוצא את ביטויו בחוק.

מלי סיטון: התשובה שלי למר צמח הייתה, שאין כוונה ולממשלה לא הייתה כוונה שהתאגיד הסטטוטורי שיוקם יהיה בתוך המשרד, הכוונה של הממשלה וזה מצוי בהחלטתה כסעיף מפורש שהרשות הזאת תהיה עצמאית.

גלעד ארדן: בסדר, מה שאמר מר צמח, זה עוד לחזור הרבה אחורה.

גלעד ארדן: לדיון הבא, הייתי מבקש ממך להציג לחברי הכנסת במה את רואה את עצמאות הרשות יותר מהעצמאות שהייתה לה קודם, בחוק הקודם, תודה.

גלעד ארדן: מר חזי משיטה, מנכ"ל אור ירוק, ואני אתן לך ממועצת המובילים דקה אחת אחריו ובזה אנחנו מסיימים להיום את הדיון.

חזי משיטה: קודם כל, אני מברך גם את חבר הכנסת ארדן יושב ראש הוועדה וגם את שר התחבורה והבטיחות בדרכים, שאני מאמין ובטוח שבאמת הוא יביא גם ביטחון וגם שלום בדרכים ואנחנו זקוקים לזה, משתמשי הדרך.

חזי משיטה: אני מאוד מודאג מהעמדה של האוצר כפי שנאמרה פה, כי אכן אחד הדברים העיקריים שאנחנו חוששים מהם, שאם התקציב לא יהיה מובטח ולא רק מובטח אלא מובטח רב שנתית, הרשות הלאומית החדשה גם תקיים תוכנית רב שנתית, אנחנו שמים מראש את התוכנית הזאת עם מקלות בגלגלים שכנראה יכשילו אותה וחבל.

חזי משיטה: נדמה לי שאמרת בפתח דבריך, שאם נקבל את הכספים ולא נשכיל להביא תוצאות, אז יש אנשים שמחכים לנו בדרך בין היתר, אולי האוצר יגיד, הנה הקצנו כספים ולא הגעתם לתוצאות, זה יותר גרוע מאשר לא לעשות כלום ולא לקבל את התקציבים.

חזי משיטה: בהקשר הזה אני אומר, הרשות החדשה שמקצה כספים לגופים שונים שאמורים לעסוק בבטיחות בדרכים, צריכה להגדיר את היעד לאן אנחנו רוצים להגיע.

חזי משיטה: היעד הזה צריך להיות מראש הממשלה והשרים הרלבנטיים שעוסקים בדבר ועד אחרון שוטרי התנועה שעוסקים בדרך וכל מי שבניהם שצריך לדעת לאיזה יעד הולכים ואיך עושים את זה.

חזי משיטה: כדי לעשות את זה נכון, צריך לבקש מכל גוף שמקבל כספים, באיזה תפוקות הוא צריך לעמוד, באיזה יעדים ומדדים הוא צריך לעמוד, על מנת באמת שנוכל לעשות את הדברים, אבל לעשות אותם נכון, כי אם לא כך, אנחנו לא נגיע ליעד שאנחנו נרצה להגיע אליו.

חזי משיטה: הסקר האחרון שעמותת אור ירוק ביצעה יחד עם האיחוד האירופי, בקרב אלף נהגים, מוכיח שהעם דורש אכיפה ואני מדבר על תוכנית האכיפה בתוכנית הלאומית כגורם שלפחות בשלבים הראשונים שלו יש לו יכולת בטווח הקצר להציל והרבה חיים.

חזי משיטה: העם רוצה אכיפה אלקטרונית, אכיפה לגבי נהיגה תחת השפעת אלכוהול, ואנחנו חושבים שצריך לעשות את זה רק צריך לעשות את זה נכון, ללמוד מהכלים שיש למשטרה להשתמש בהם נכון, וללמוד ממדינות שעשו את זה ועושות את זה והגיעו לתוצאות בטווח קצר להורדה של ארבעים, חמישים אחוז במספר ההרוגים באותם מדינות.

גלעד ארדן: תודה.

גבי בן- הרוש: גם אני מצטרף לברכות, אני מכיר אתכם מתפקידים אחרים, אני יודע על היכולת.

גבי בן- הרוש: אבל אדוני השר, דיברת על שיכורים והאמן לי, אני נהייתי שיכור.

גבי בן- הרוש: הוקמה הוועדה, ועדה ציבורית לבחינת כל ענף התחבורה בארץ ב- 99' על ידי הממשלה.

גבי בן- הרוש: הממשלה אישרה את דו"ח הוועדה, שנקראה "ועדת סגיס", לאחר מכן קמה ועדה פרלמנטרית וחבר הכנסת גלעד ארדן יודע.

גבי בן- הרוש: אני אישית השקעתי חמש שנים בוועדות האלה, כאשר כל הגורמים, צה"ל, משרד החינוך, מורי הנהיגה, מע"צ, מי שרק עוסק בתחום התחבורה במדינה הזו, הופיע בוועדה הזו, בדו"חות האלה.

גבי בן- הרוש: מתסכל אותי שכל זה זז הצידה, אני הוזמנתי לוועדת שיינין, הוזמנתי לחצי שעה, נתקעתי חמש שעות בוועדה, שאלתי את החברים שם מאיזה מקצועות הם, כי הבנתי לפי השאלות שאנשים ממקצועות אחרים, חופשיים, אבל לא בתחבורה.

גבי בן- הרוש: צר לי שפה הם רצים ומעבירים איזה חוק ויש פה עבודה שהושקעה, יש פה שני חברים שישבו איתי בוועדה, גם עוזי וגם מלי סיטון, במשך שנה וחצי.

גבי בן- הרוש: הדו"חות האלה יורדים לטמיון וחבל, הם יכולים להיות לך אדוני השר לעזר.

שאול מופז: בשבוע הבא אפגש עם עמי סגיס, יחד עם הדו"ח שלו, ואני הולך ללמוד אותו מכף רגל ועד ראש.

גבי בן- הרוש: אני שמח, אני אהיה איתו בפגישה.

גבי בן- הרוש: יש לי עצה, והוא ישמח לשמוע את זה.

גבי בן- הרוש: אדוני השר, האוצר יושב פה, וחבר הכנסת ארדן תזכור מה היה בדיון בוועדת הכספים בכנסת הקודמת, העלו בעצם את הבלו על הסולר כאשר המגמה הייתה לקחת משם עשרות מיליונים ולצבוע אותם, חבר הכנסת ארדן, אתה זוכר את זה?

גלעד ארדן: כן, עם הכספים של אבנר צבוע לטובת הבטיחות בדרכים, איפה שהכספים של אבנר שם גם הכספים של הסולר.

גבי בן- הרוש: לסיכום אדוני, לרשויות גם עזרה, אתה מתקצב את הרשויות, יש לך את השוט, שמונים אחוז מהרשויות במדינה מקבלות את הכסף ממשרד התחבורה לנושא התשתיות, יש לך את השוט לשלוט עליהם, תודה.

גלעד ארדן: אחרון הדוברים מנכ"ל משרד התחבורה והבטיחות בדרכים.

גדעון סיטרמן: תודה אדוני היושב ראש, אני מבקש להדגיש דבר אחד, אני מקווה שהח"כים קוראים את הפרוטוקולים כי יש לנו רק שני ח"כים כרגע, אבל אני מניח שהם קוראים וגם האוצר קורא.

גדעון סיטרמן: אני רוצה להדגיש, אני מוניתי על ידי השר והונחיתי על ידי השר לשמש בתפקיד של להעביר מהלך ותהליך מהמשרד ולכיוון הרגל החדשה, שדוקטור שיינין כל כך הדגיש, וכדי שהרגל הזאת לא תהיה דקה וחלשה וכדי שנוכל לרוץ באותה מהירות עם שתי הרגליים, אנחנו מחויבים להבין שצריכה להיות עצמאות.

גדעון סיטרמן: לעצמאות יש שני היבטים ומימדים, עצמאות משפטית כפי שעורך דין מלי סיטון ציינה ועצמאות תקציבית והמשמעות היא שאנחנו פועלים במשרד כרגע, אדוני היושב ראש, על בסיס הנחת העבודה שבעזרת השם החוק הזה יעבור בעוד שבוע שבועיים והוא יהיה הבסיס לפעילות של הרשות.

גדעון סיטרמן: אבל יחד עם זה אנחנו פועלים על פי סיכום חד משמעי של ראש הממשלה עם שר התחבורה, לפיו התקציבים שניתנו לרשות ולהקמתה ושלא נאבד זמן, כבר תוספת של 200 מיליון היום, 400 מיליון ב- 2007, 2008 – 2010, 550 מיליון כל שנה.

גדעון סיטרמן: ואני רוצה שהעניין הזה יהיה לאור לעינכם כשאתם באים לקבוע את החוק, כי בלי המהלך הזה של התקצוב ובלי הגישה המשפטית, הרגל הזאת תהיה מנוונת ולא נצליח כולנו ואנחנו נחטא למטרה של התהליך וזו הדגשה שלי ואת זה אני מבקש מהיושב ראש.

גלעד ארדן: תודה רבה, הישיבה נעולה.